text: 1"Tukuy kaykunatami willashunillapa, nuqapi kriyishaykillapamanta ama chiqanchakanaykillapapaq. 2Chaqa chay tantakananllapa wasikunamantami itakushunqallapa. Chaynullami uk tyimpu ch'amunqa. Chaymi chay tyimpupiqa wanuchishurllapa, yarpunqallapa Dyuspaqqami kusa allinta rurayanchikllapa nir. 3Chaynuqami tukunqallapa Taytayta chaynulla nuqatapis mana riqsimashanllaparayku. 4Tukuy kaykunataqami chaynuqa nishunillapa, chaynu pasananpaq ura ch'amutinqa, tukuy chay willashushayllapata yarpunaykillapapaq. "Piru tukuy kaykunataqami qamkunallawan kashayrayku mana naypaqllataqa willashurayllapachu. 5"Nataq kananqami riyanina mayqanch'i kach'amasha karan paywan pullana kanaypaq. Piru chaynu nishutiyllapaqa manami mayqannikillapapis tapumankillapachu ¿maymantaq riyanki? nirmapis. 6Ashwanmi, chay willashushayllapapaq yarpur, kusa llakishalana tikrakashaykillapa. 7Piru chiqaptami nishaykillapa: Chaynu rinaypaqna katiymapis aligriyayllapa. Chaqa nuqa ritiymi Yanapakuq Ispirituqa shamunqa manaqa mana. Nataq nuqa rirqami kach'amushaq. 8Chaynu Yanapakuq Ispiritu shamurmi, tukuy mana kriyiqkunata allita rikachinqa uchayjunmi kankillapa nir. Chaynulla intrachikunqa Dyusqami mana ima uchayjunlamapischu nir. Chaynu karmi tukuyta allita rikar yach'ashunqallapa nir ima intrachikunqa. 9Chaymi yach'ankillapa, tukuy nuqapi mana kriyiqkunaqami kusala uchayjun nir. 10Chaynulla yach'ankillapapis nuqaqami mana ima uchayjunlamapischu kani nir. Chaymi ashwan riyanina Taytayman, chaynulla mananami rikamankillapanachu. 11Chaynullami yach'ankillapapis, kay pachapi mantakuq dyablutaqa, Tayta Dyus kastigakananpaq nishantaqami, allita rikar yach'ar tukuy tyimpupaqna kastigayanqa nir ima. 12"Chaynu nir ima willashunayllapapaqmi kusa achka kan. Piru kananlla willashutiyllapaqami mana intrakankillapachu. 13Chaymi Chiqapta intrachikuq Ispiritu shamur tukuy imatapis karanlata intrachishunqallapa. Chaqa payqa manami munashanllamantachu willashunqallapa. Ashwanmi tukuy imata Dyusmanta uyapashanta ima willar intrachishunqallapa. Chaynullami willashunqallapapis, imakunami maydiyaqa pasanqa nir ima. 14Payqami nuqamanta uyashantana allita intrachishutinllapa, alabamanqallapa. 15Chaqa Taytay Dyus yach'ashantami nuqapis yach'ani. Chayraykumi nishurayllapa: Ispirituqami nuqamanta uyashanta allita qamkunataqa intrachishunqallapa nirqa". 16Jesusqami niranpis: "Mananami maychu manana rikamanaykillapapaqqa. [Chaqa Taytaymanmi riyanina.] Piru unaykaqmantaqami rikamankillapana" nir. 17Chaynu nitinmi, wakin yach'akuqninkunaqa paykunapura kaynu tapunakuqllapa: "¿Ima nishaq nirtaq, chaynuqa nimanchikllapa? Chaqa nimanchikllapami, mananashi maychu Taytanman ritin manana rikanallapapaqqa. Chaymanta unaykaqmantashi rikayashunllapana nir. 18Chaynulla, ¿ima nishaq nirtaq nin, 'Mananami maychu' nirqa? Manami intrakanchikllapachu imata rimayan nirmapis". 19Piru Jesusqami kwintata qukaran, tapunayanllapa nir. Chaymi niran: --Qamkunatami nishaykillapa: Manana maychu qamkuna manana rikamanaykillapapaqqa. Piru unaykaqmantami rikamankillapana nir. ¿Chaynu nishaypaqchu tapunakuyankillapa? 20Piru chiqapta nishaykillapa: Qamkunaqami llakir waqankillapa ima nuqa dijashutiyllapaqa. Nataq nuqapi mana kriyiqkuna-shuypaqami kusalata aligriyanqallapa. Piru qamkuna chaynu llakishaykillapamantaqa ashwan mastana aligriyankillapa. 21Imanutaq uk warmimaqa, kusata nanachikun wamrakustunanpaq nanaynin aypatinqa. Piru wamritun nasikutinnaqami nanachikushanmatapis qunqanna. Chaymi ashwan kusata aligriyan, wamrakushanrayku. 22Chaynumi qamkunapis kananqa kusata llakinkillapa. Piru nuqa tikrakamur rikashutiyllapami, shunquykillapapi kusa shumaqta yarpurna aligriyankillapa. Chaymi chay aligriyashaykillapamantaqa manana mayqanpis llakichishunqallapanachu. 23"Chaqa chay diyakunapiqami manana imatapis tapumankillapanachu. Piru chiqaptami nishaykillapa: Ima ministishaykillapatapis shutiypi, Taytayta mañakutkillapa payqa qushunqallapa. 24Kanankamanmi manaraq imatapis shutiypiqa Taytaymanqa mañakushaykillapachu. Mañakuyllapa, pay yanapashutinllapa tukuy shunquykillapawan aligriyanaykillapapaq. 25"Tukuy kaykunatami, kumparasyunkunawan willashushallapa kani. Piru ch'amunqanami uraqa manana kumparasyunkunawannachu willashunayllapapaq. Ashwanmi Taytaypaqqa imatapis kusa intrakaypaqtana willashaykillapa. 26Chaymi chay diyapiqa, imakunatapis shutiypina Taytaytaqa mañakunkillapa. Chaypiqami mana nuqanachu qamkunapaqqa Taytaymanqa mañakushaq. 27Chaqa Taytaymi kusalata munashunllapa, qamkuna nuqata munamashaykillaparayku, chaynulla paymanta nuqaqa shamusha kani nir kriyishaykillaparayku ima. 28Taytaypa naypanmantami shamuray kay pachaman. Nataq kanan-shuypaqa kay pachata dijanina, Taytay kayashanman tikrakanaypaq". 29Chaynu Jesu's nitinqa, yach'akuqninkunaqa niran: --Kanan-shuypaqami kusa intrakaypaqtana rimayanki, mana kumparasyunkunawannachu. 30Chaymi kananqa yach'anillapana tukuy imatapis yach'anki nir. Chayraykumi manana tapushunayllapamatapis ministinkinachu. Chaynu katkimi, kriyinillapana chiqaptami Dyusmanta shamushayki nir. 31Jesusqa niran: --¿Chayqachu kananqa kriyimankillapana? 32Chaqa ura ch'amunanpaq karan chayqami ch'amushana. Chaymi qamkunaqa wakta kayta shikwakar rir, nuqalatana dijamankillapa. Piru manami nuqalachu kashaq, Taytay pullay kashanrayku. 33Tukuy kaykunatami willashunillapa, nuqapi maydiyapis kriyirlla kusa shumaqtana kawsanaykillapapaq. Chaqa, kay pachapiqami kusalata qischashunqallapa. Piru kusata animakurmi shachinakunkillapa. Chaqa nuqami tukuy mana allin kaqkunataqa binsishana kani.


c: text/html

text: 1Unay cag conträtuchöga Tayta Diosninsita adorayag tabernäculuchömi. Saynöpis mandamientucuna carganmi yachacuyänanpä. 2Saymi Tayta Dios nishganno tabernäculuta rurayargan ishcay cuartuyogta. Punta cag cuartuchömi caycargan goripita rurash ganchis ricrayog mechëro, Tayta Diospä churayashgan tanta y tanta churacuna mësapis. Say cuartupa jutinmi caycan “Lugar Santu”. 3Más ruri cag cuartupa jutinmi caycan “Lugar Santísimu”. Say ishcay cuartucunaga racta cortïnawanmi raquirargan. 4Lugar Santísimuchömi cargan goripita rurashga altar. Say altar jananchömi inciensuta rupasiyag. Saynöpis say cuartuchömi caycargan Tayta Diospa babulnin. Say babultami jananpa rurinpa gorita lagapargan. Say babulchömi winarargan goripita rurashga tazun. Say tazunchömi Israel runacunata Tayta Dios puestupashgan maná nishgan micuy churarargan. Saynöpis say babulchömi winarargan Aaronpa chinquimushgan tucrun y ishcay läja rumicunacho guelgaraycag chunca mandamientupis. 5Say babul jananchönami caycäyargan goripita rurashga ishcay querubin angilcuna. Say querubincunami babul janancho älan mashtash caycäyargan. Maspis caycanrämi saycunapita tantyasinäpäga. 6Say tabernäculucho punta cag cuartumanga waran waran cüracuna yaycuyag leycuna nishganno lapanta rurayänanpämi. 7Lugar Santísimumanga más mandag cüralami watacho juc cuti yaycog. Saymanga yaycog uywapa yawarninta apacurcurmi. Say yawarta apargan quiquinpa jusanpita y runacunapis mana tantyacuypa jusalicuyashganpita perdonta manacunanpämi. 8Lugar Santísimuman más mandag cürala yaycuptinmi Santu Espíritu tantyasimansi unay cag conträtuta sïguerga nogansipis Tayta Diospa naupanman mana chänansipä cashganta. 9Naupa cag conträto nishganno cüracuna uywacunata altarcho rupasiyaptinpis saylawanga runacuna manami perdonashgasu cayargan. 10Saynöpis naupa cag conträtuchöga guelgaraycan imata micunansipä imata mana micunansipäpis, imata upunansipä imata mana upunansipäpis, saynöla yacuwan puri cacunansipäpis. Saycunataga runacuna cumpliyänanpä cargan Tayta Dios mushog conträtuta rurashganyaglami. 11Mushog conträtuchöga Jesucristunami mandag cüransi caycan. Paymi gloriacho caycag templuman yaycush. Say temploga manami cay pasacho runa rurashgan templusu caycan, sinöga gloriacho quiquin Tayta Dios rurashgan templumi. 12Gloriacho caycag templuman yaycunanpäga manami cay pasacho cüracuna rurayashganno chïvupa becërrupa yawarninta aparcursu yaycushga, sinöga quiquinpa yawarninta jicharmi yaycush. Cay pasacho cag templuman mandag cürano cada wata yaycunanpa trucanga juc cutilami gloriacho caycag templuman yaycushga chasquicogcunata salvananpä. 13Naupa cag conträtuchöga nican törucunapa chïvucunapa yawarninta y ternërata rupasiyashgancunapa uchpancunatapis runacunapa jananman mashtayänanpämi. Say nishgannöla mashtayaptinmi runacuna Tayta Diosta adorayänanpä puri cash cayargan. 14Jesucristo yawarninta cruzcho jichaycaptenga manami janalanpasu puri cash caycansi, sinöga jusalicushgansipita perdonash car shongunsipis maylashganami caycan. Sayno perdonash canansipämi Santu Espíritu Jesucristuta yanapargan Tayta Dios munashganno nogansi-raycu cruzcho wanunanpä. Sayno perdonamashcansi cushishla Tayta Dios munashganno cawar alabanansipämi. 15Sayno nogansi-raycu cruzcho wanuptinmi Tayta Diosninsi mushog conträtuta rurargan. Saynöpami Tayta Diosninsi acrashgan cagcuna perdonash car promitishgan herenciata gloriacho chasquiyangapä. Manami nogalansita perdonamänansipäsu Jesucristo wanorgan, sinöga punta cag conträtuta chasqueg runacunatapis perdonananpämi wanorgan. 16Tayta Dios runacunawan rurashgan conträtoga testamentunömi caycäyan. Testamentu ruraseg runa cawashganyäga testamentu rurasishganpis manami välinräsu. Testamentu ruraseg wanusquiptinnami isanga say testamentu välin. Saynölami Tayta Diosninsi rurashgan mushog conträtupis välinanpäga Jesucristurä yawarninta jichar cruzcho wanorgan. 18Punta cag conträtupis välinanpäga uywacunatarä Moisés pishtasergan yawarninta jichananpä. 19Manarä pishtarmi runacunata liyipargan conträtucho guelgaraycashgan mandamientucunata y leycunatapis. Liyiparcurmi becërrucunatawan chïvucunata pishtasir yawarninta chasquergan. Nircurmi say chasquishgan yawarman yacuta yaparcur hisöpo nishgan jachapa rämancunata puca jïluwan juc gueruman watapargan. Saywanmi sagsupargan guelgaraycashgan leycunata y lapan runacunatapis. 20Nircurmi paycunata Moisés nergan: “Cay yawarwan gamcunata sagsupaycä gamcunawan Tayta Diosninsi conträtuta rurashgan välinanpämi.” 21Saynölami tabernäculutapis y tabernäculucho manëjucunatapis lapanta say yawarlawan Moisés sagsupargan. 22Moisés guelgashgan leycunachöga nican imapis puri cash cananpäga yawarwan sagsupashga cananpämi. Yawarwan mana sagsupaptenga manami pipis jusancunapita perdonashgasu canman. 23Sayno captinmi cay pasacho cag templuman mandag cüra yaycur uywacunapa yawarninwan sagsupan. Gloriacho cag templuman Jesucristo yaycunanpäga manami uywacunapa yawarnintasu jichargan, sinöga quiquinpa yawarnintami. 24Jesucristo Tayta Diosta nogansipä manacunanpäga manami runacuna rurayashgan templumansu yaycorgan, sinöga gloriacho caycag templumanmi. 25Sayman yaycunanpäga juc cutilami quiquinpa yawarninta jichar wanush. Sayno carga manami cay pasacho mandag cüranösu Jesucristo caycan. Cay pasacho mandag cüraga cada watami Lugar Santísimuman yaycun uywacunapa yawarninta saycho sagsunanpä. 26Gloriacho cag templuman Jesucristo cada wata cuterga cada watami wanuycanman. Sayno carga cay pasata camashganpita-pasa ayca cutishi wanunman cargan. Asca cuti sayno wanunanpa trucanga Jesucristo juc cutilami cruzcho wanushga jusansicunata perdonamänansipä. 27Saynölami lapan runacunapis juc cutila wanuyan. Wanushganpita cawarircasimurmi Tayta Dios lapan runacunatapis juzgangapä. 28Runacuna juc cutila wanuyashgannömi Jesucristupis juc cutila wanushga jusansicunata Tayta Dios perdonamänansipä. Jesucristo cay pasaman cutimorga manami yapay runacunapa jusancunapita wanunanpäsu cutimonga, sinöga pay munashganno cawagcunata gloriaman pushananpämi.

robotstxt: allowed

filter: keep


text: 1Chaymanta Samuelqa tukuy israelitakunaman nerqa: –Noqaqa qankuna mañawasqaykichejta uyarerqaykichej, kunantaj jatun kamachejta churapuykichej. 2Kayqa jatun kamachejniykichej, pichus qankunaj ñawpaqeykichejta purenqa, chay. Noqarí unayniyojña kani, chujchaypis yurajllaña, churiykunataj qankunawan kashanku. Noqaqa wayna kasqaymantapacha kunankama qankunata pusaykacharqaykichej. 3Kunanqa kaypi qankunawan kashani: Sichus pejpa bueyenta, burrontapis jap'ikaporqani chayqa, chayrí pitapis tumparqani, llakicherqani, pimantapis lluk'ita jap'ikorqani chayqa, kunampacha Tata Diospa ñawpaqempi, ajllasqan jatun kamachejpa ñawpaqempipis uyaypi niwachun, noqataj kutichipusaj, nispa. 4Chantá israelitakunaqa kuticherqanku: – Mana jayk'ajpis q'otiyawarqaykuchu, nitaj waqachiwarqaykuchu, nillataj lluk'ita jap'ikorqankichu, nispa. 5Chantá Samuelqa nillarqataj: Tata Dios yachan, jinallataj ajllakusqan jatun kamachejpis yachallantaj, qankuna noqapi ni ima mana allintapis tarisqaykichejmanta, nispa. Israelitakunataj kuticherqanku: –Ajinapuni, nispa. 6Chay jawa Samuelqa israelitakunata nillarqataj: –Tata Diosmin Moisestawan Aarontawan ajllakorqa, paykunanejtataj ñawpa tataykichejkunata Egiptomanta orqhomorqa. Paymin yachan. 7Chayrayku kunanqa uyariwaychej: Tata Diospa ñawpaqempi uyanchasqaykichej, Tata Diosqa sumaj imakunata qankunapaj, jinataj ñawpa tataykichejkunapajpis ruwasqanmanta yuyarichisqaykichej. 8Maypachachus Jacob aylluntin Egiptoman rerqanku chaypacha, Egipciokuna paykunata ñak'aricherqanku, ñawpa tataykichejkunataj llakiyninkupi Tata Diosman qhaparikorqanku. Tata Diostaj Moisesta, Aarontawan kacharqa, paykunataj ñawpa tataykichejkunata Egipto suyumanta orqhomuspa, kay jallp'aman pusamorqanku. 9Ñawpa tataykichejkunatajrí Tata Diosninkumanta qonqaporqanku, Tata Diostaj Hasor llajtamanta soldadokunata kamachej Sísaraj makinman paykunata jaywaykorqa. Chantá filisteokunaman, jinataj Moab suyoj jatun kamachejninmampis paykunata jaywaykullarqataj. Paykunaqa ñawpa tataykichejkunawan maqanakorqanku. 10Chaypacha paykunaqa Tata Diosman qhaparikorqanku: Juchalliyku, imajtinchus Qanta saqerparispa Baal lantikunata, Astarté lantikunatawan yupaycharqayku. Enemigoykukunaj makinkumanta kacharichiwayku, noqaykutaj Qanta sirvisqayku, nispa. 11Chayrayku Tata Diosqa Jerubaalta, Baracta, Jefteta, Samueltapis kachamorqa, enemigoykichejkunajpa makinkumanta kacharichinasuykichejpaj, chayrayku qankunaqa mana imamanta manchachikuspa kawsakorqankichej. 12Chaywampis amonitakunajpa jatun kamachejninku Nahas qankunawan maqanakoj jamushasqanta rikuspa, Tata Diosninchej kamachejninchej kashajtimpis, qankuna jatun kamachejta churapunayta mañakuwarqankichej. 13Mañakusqaykichej jatun kamachejqa kaypi kashan, qankuna ajllakorqankichej. Yachaychej Tata Diosmin payta qosunkichej. 14Sichus Tata Diosta manchachikuspa, Payta sirvinkichej, nisusqaykichejta uyarispataj, kamachisqanta kasunkichej chayqa, chantá sitajchus qankuna, jatun kamachejniykichej ima Tata Diosniykichejpa munayninman jina kawsankichej chayqa, tukuy imapis allillanmin kanqa. 15Sichus qankuna Tata Diosta mana uyarinkichejchu, kamachisqantataj mana kasunkichejchu chayqa, Payqa ñawpa tataykichejkunata jina qankunata ñak'arichisonqachej. 16“Ajinaqa wakichikuychej, rikunaykichejta Tata Dios t'ukunata ruwasqanta. 17Kunan trigo oqharina tiempo kashan, manataj paray tiempochu, icharí. Chaywampis noqa Tata Diosmanta mañasaj, Paytaj kachaykamonqa qhon qhonkunata, paratapis parachimonqa, qankuna yachanaykichejpaj, reparanaykichejpajtaj jatun kamachejta mañakuspa Diospa contrampi juchallisqaykichejta. 18Chaypachapacha Samuelqa Tata Diosmanta mañarqa, Tata Diostaj qhon qhonkunata, paratawan kachaykamorqa. Tukuy runakunataj Tata Diosta, jinataj Samuelta manchachikorqanku. 19Chayrayku tukuyninku Samuelta nerqanku: Diosniykimanta noqaykurayku mañaripuwayku ari, ama wañunaykupaj; jatun kamachejta mañakuspa juchaykuman astawan yapaykukuyku, nispa. 20Samueltaj kuticherqa: –Ama manchachikuychejchu. Cheqamanta qankunaqa jatunta juchallerqankichej; chaywampis Tata Diosmanta ama t'aqakuychejchu, manachayqa tukuy sonqowan Tata Diosta sirviychej. 21Ama qhasi manakaj dioskunata yupaychaychejchu; chaykunaqa mana pitapis yanapayta atinkuchu, nitaj qhespichiytapis qhasi manakajlla kasqankurayku. 22Tata Diosqa sutin yupaychasqa kananrayku mana saqerpasonqachejchu, imaraykuchus Payqa ayllumpuni kanaykichejta munan. 23Noqarí Tata Diosmanta mañapullasqaykichejpuni, mana mañapuykichejmanchu chayqa, juchalliyman. Manachayqa qankunata yachachisqaykichej imaynatachus sumajta, cheqantataj purinaykichejta. 24Qankunaqa Tata Diosta yupaychakuychej. Tukuy sonqowantaj Payllata sirviychej, Tata Dios qankunarayku sumaj imakunata ruwapususqaykichejta yuyarikuspa. 25Sichus mana allinta purispallapuni kawsankichej chayqa, qankuna, chantá jatun kamachejniykichejpis chinkachisqa kankichej, nispa.


text: 1Canan má, chalapacü-masïcuna, yaćhaycäliy Macedoniaćhu chalapacü-masinchiccunaćhu Taytanchic llaquipayninta camalaycachishanta. 2Paycuna sumä sasa sasachacuycunap ćhawpinćhu cayalcalpis, mana cäniyu cayalcalpis sumä cushicuywan alli cäniyünülämi uycapäcula. 3Rasunpa uycälälin, aśhta capuśhanpïtapis mascunactalämi canpis. Śhun'unpi yalamuśhan juntuśhanwan Judeaćhu cä chalapacü-masinchiccunacta yanapawshïnanpämá ćhuncay-ćhuncay ruygapämäla. 5Ñatac alcapäcuśhäpïtapis mastalämi lulaycälila; Taytanchicpa munayninmannümá puntacta Tayta Diosmanlä quiquincuna uculcäla, chaypïta ya'acunamanpis. 6Ñatac Tito amcunaćhu juntuyta allaycuyaptinmi, allaycuśhannülla cay llaquipaycuy lulayta camacalpunanpä nipäculá. 7Maynümi amcuna imaćhüpis puntaćhu caycälinqui: chalapacuyćhüpis, sumä allin limapayćhüpis, yaćhayćhüpis, yanapayta wañupacuyćhüpis, ya'acunacta cuyapämayćhüpis. Chayurá llaquipaycuy juntuyćhüpis puntaćhu-ari caycäliy. 8Ñatac manamá “lulanayquim” niyalcacchu. Sinu'a juccunap cuyacuyninta niycälic amcuna rasunpa maynu cuyacü capäcuśhayquita tantiaycunäpämá. 9Amcuna yaćhayalcanquiñamari Jesusninchicpa llaquipayninta: pay sumä cäniyu cayalpis amcuna-laycum pasaypi wacchaman muyula chaynu waccha cayninwan amcuna sumä cäniyüña capäcunayquipä. 10Canan cayta niycälic: Anyan wata sumä cuyacuywan juntuyćhu puntanninćhümi capäculanqui; manam uycuyllaćhüchu sinu'a maynu maynüpaña wañupacuyćhüpis. 11Chayurá chaynu sumä wañupacuywan allaycapäcuśhayquinülla canan imam capuśhuśhayquicunäwan camacalpäliy. 12Llapan śhun'unwan imam capuśhallanpi uycuśhancätamari Tayta Dios ćhasquiycun; manamá mana capuśhancäpïlächu. 13Manamari juccuna yanapaycuśha cananpä amcunañatac pishipacüśha cayalcänayquipächu niyalcac, aśhwanpam chaycusca lluypis caycälinayqui. Canan alli cäniqui usuy-usuy caycuśhanćhu paycunap pishipaycuyninta yanapaycälinayquim chaynütac paycunap alli cänin usuy-usuy cayaptin amcunap pishipaculcäśhayquitapis yanapaycälishunayquipä. Chaynüpam chaycuscalla lluypis caycun'a. 15Maynümi isquirbishaćhüpis niyan: “Achcacta palläcäpäpis manam puchulachu; ashllacta palläcäpäpis manatacmi pishilachu” nil. 16Ñatac sulpay cachun Tayta Diosta, ya'amannüpis Titop śhun'unman licaycälishunayquipä wañupacuyta ćhulaycuśhanpi. 17Pay niycuśhäta awniyculam. Manam niycullaptïchu, sinu'a quiquin śhamuypi wañupacuyalmari watucüniqui śhayämun. 18Paywantacmi caćhayämú mayćhüpis allin willacuyćhu sumäpa sirbishanpi lluy chalapacü-masinchiccuna allinpa licapäcuśhan irmänunchictapis. 19Jinaman'a llapa malcaćhu chalapacü-masinchiccunapis illayta apawshïmänanpämi aclaycälila. Ñatac cayta lulaycälí sirbiyta maynu wañupacuynïwanmi, Tayta Diosta altuman julapäcuynïwanmá. 20Cay jatun yanapäcuyta sumäpamari licaycälí mayanpis mana limayalcämänanpä. 21Ya'acuna imanuypapis allincäta lulaycäliytam jicutaycälí Tayta Diospa ñawpäninćhüpis, chaynütac nunacunäpa ñawpäninćhüpis. 22Ñatac paycunactawanmi juc chalapacü-masinchictapis caćhayämú. Paymi ya'acunaćhu imaymanap licachicula allin śhun'uwan sirbiycuyta wañupacuśhanpi. Chaymari amcunaman anchapña chalapacuyal'a mas mastaña sirbiycuypi wañupacuyan. 23Ñatac Tito'a ya'ap lulawshï-masïmi, allinniquipä ya'acunacta yanapämänïmi. Ñatac chay juccunacá chalapacücunap pudirninmi, Jesusta altuman julücunamá. 24Chayurá camalaycälichiy cuyacuyniquitawan amcunapi maynu alawaculcäśhäta. Lulaycäliy-ari lluy chalapacü-masinchiccunaćhu camalaycuśha cananpä.


text: 1Allinta qhawasaj, imaynatachus uj llajta qhawajpaj churasqa soldado sayanampi qhawashan, jinata, rikunaypaj, Tata Dios imatachus niwasqanta chay quejakusqayman jina kutichiwaspa. 2Tata Diosqa kutichiwarqa: Qhelqay t'uru k'anallaspi, imastachus rikuchisqayki, chayta, jinamanta sumaj leesqa kanampaj. 3Manaraj chayamunchu mosqoypi jina rikusqayki junt'akunanqa; chaywampis junt'akonqapuni. Qheparejmanña rijch'asunki chaypis suyarillay, junt'akunan tiempoqa chayamonqapuni. 4Kay jinatamin qhelqanayki kashan: Sajrata ruwajkunaqa mayta runaykachanku. Chaywampis cheqan runasqa Diospi creesqankurayku kawsanqanku. 5Mayta runaykachaj runasqa atiyniyoj kayta munanku, mask'ankutaj astawan astawan mana samarikuspa, chay ateyqa pasapojlla kashajtimpis. Simisninkuta aya p'ampanasta jina kicharinku. Wañuy jina mana sajsakuyta atinkuchu. Chayrayku nacionesman ujmantaj ujmantaj phinkiykunku jap'iranankupaj. 6Chaywampis, chay tukuy jap'isqasninku naciones asikuspa, kay jinata takipayanqanku: Ay, qanmanta, mana qampata kajllawan qhapajyaykoj. Mayk'ajkamataj tantanki mañarisqa imasta qhapajyanaykipaj? 7Qonqaymanta jinalla chayamonqanku chay manusojkuna. Rijch'arispa, kharkatitichisonqanku, q'arallatataj saqerpayasonqanku. 8Contraykipi naciones tantaykukuspa, tukuy kapuyniykita qhechusonqanku, imaynatachus qampis paykunamanta kapuyninkuta qhechorqanki, jinata. Chaypacha pagachisonqanku runasta wañurachisqaykimanta, kallpaykiman atienekuspa ruwasqaykimanta chay jallp'ankupi, llajtasninkupi tiyakojkunawan. 9Ay qanmanta, pichus suwasqaykiwan wasiykiman junt'achej, ama ima llakiykunaman urmanaykipaj. 10Jinamanta wasiykita p'enqaywan junt'achinki; chay chhika nacionesta tukuchispaqa, qan kikiykita tukuchikorqanki. 11Kunanqa, perqasmanta rumis, wasi kurkuspis contraykipi qhaparenqanku. 12Ay qanmanta; llajtasniykita jatarichishanki runasta wañuchispa, jinataj sajra ruwaykuna patapi. 13Tukuy Atiyniyoj Tata Diosmin trabajasqaykita, chay may sayk'uy sayk'uywan tukuy ruwasqasniykitataj qhasi manakajman tukuchenqa, imaraykuchus tukuy ruwasqasniyki ninawan ruphachisqa kanqanku. 14Chaypachataj, Tata Diospa jatun kayninmanta yachaywan tukuy kay pacha junt'a kanqa, imaynatachus mama qochaman yaku junt'aykun, jinata. 15Ay qanmantaqa, imaraykuchus qayllaykipi wasiyojkunataqa jampiswan chajrusqa vinoswan machaykuchinki, ima p'enqayta q'ala kayninkuta qhawakunaykirayku. 16Kunantajrí jatumpaj qhawasqa kanayki may p'enqaypi rikhurenqa, imaraykuchus Tata Dios qosonqa uj ujyanata, chaytaj rikuchisonqa mana circuncidasqa kasqaykita, may uyarisqa kasqaykitaj pampapi rikhurenqa. 17Líbano orqota ruwarqanki, chay millay ruwasqasniykeqa pataykiman urmamonqa, mancharikunkitaj chay k'ita animalesta wañuchisqaykimanta. Chaytaj jamusonqa runasta wañurachisqaykirayku chay jallp'api, llajtasninkupi tiyakojkunawan kallpaykiman atienekuspa sajrata ruwasqaykiraykutaj. 18Imapajtaj sirvin uj lanteqa, maypachachus ruwajqa ruwayta tukunña chaypachaqa? Imapajtaj sirvin uj lanti llulla manakajman pusajri? Chay lantisqa mana atinkuchu parlayta; chayrayku imaynatataj pichus chaykunata ruwaj runaqa paykunapi atienekunmanri? 19Ay qanmanta, imaraykuchus k'ullumanta llajllasqa lantiman ninki: Rijch'ariy, nispa, mana parlayta atej rumismantaj ninki: Sayarikuy, nispa. Chaykunaqa imamantapis willasuyta atinkumanchu? Mana, imaraykuchus mana kawsayniyojchu kanku, qoriwan chayrí qolqe metalwan lluch'isqa kaspapis. 20Tata Diostajrí santo Templompi kashan. Chayrayku kay pachapi tukuy kajkuna ñawpaqempi ch'inlla kachunku.


text: 1Nä chaycunata ruracurcurmi, Jesusga nogacuna discïpuluncunawan jegara Jerusalén marcata, Israel castacunapa fiestäcuna captin. 2Chay marcachrümi cara ‘Uyshacuna rantina puncu’ nipäcunganman nachrganachru juc gochrannuysi jatun pucyu pichga ramädayog. Chay jatun pucyutam hebreo rimaychrüga Betesda nipäcug. 3Chaypa puncuncunachrümi chranin gueshyagcuna capäcug, ñaushacuna, ratacuna, gueshyagtucushacuna. 4[Chay gochranyamanga juc angelmi jana pachapita aywachrämug. Jinarcurmi yacuta cuyuchig. Nätan chayman naupata jegarpugmi nä yacu cuyuyta usharuptinga cuticag ima-ayga gueshyapitas.] 5Chaychrümi canag juc runa nä quima chrunca puwagniyog wata gueshyagtucusha. 6Pay chrachrarayagta Jesús ricapururga, pasaymi tantiarun alisca unay nä gueshyayanganta. Chauraga tapurun gueshyagtam: “¿Cuticasha cayta munayanquichu?” 7Niptinmi gueshyagga nin: “Tayta, manam pisi canchu yacu cuyurimungan üra cay gochranyaman jitayamag. Nätan imaysi, aywayta nacayaptilämi naupäta juc jegarpuyan”. 8Niptin Jesusga nirun: “Sharcuy. Cämayta apacurcur aywacuy”. 9Niptin runaga chayüram cuticarun. Jinarcurmi cämanta apacurcur aywacun. Chay junag cara jamana junagmi. 10Jinarcurmi Israel castapa mandagnincunaga nirärinag chay cuticasha runata “¡Imanarayanquim! Cananga jamana junagmi. ¡Manam cämayta apanay junagchu!” 11Nipäcuptin payga “Cuticächimagmi nogataga ‘Cämayta apacurcur aywacuy’ nimasha”. 12Niptinga tapupäcunag: “¿Pimi ‘Cämayta apacurcur aywacuy’ nirushunqui?” 13Nipäcuptin nätan runaga mana musyashachu pi cuticächingantas. Chay achca runapita Jesús nä aywasha captin. 14Chaypitam Jesusga chay cuticächingan runata tarirun Diospa wayinchru, jinarcurmi cay nin: “Canan nä cuticarayarga, ama masta juchäcuychu, mana imas mas juyunnin pasashunaypag”. 15Niptin runaga aywarunag chay Israel castacunapa mandagnïcunamanmi “Jesusmi casha chay cutichimagga” nir willapäcug. 16Chaypinpitam Israel casta mandagcunaga Jesusta ñawilanchru cachipäcura. Jinaman wanuchiylata munapäcura, jamana junagchru chay imacunatas ruraptin. 17Chaura Jesusga rimapayta galacuyun cay nirmi: “Dios-mayïga chaynuylam ruranancunata rurayan canancamas, nätan nogas paynuymi rurayä”. 18Chay niruptin chay mandagcunaga masran munapäcuras wanuchiyta, manam jamana junagchru uryangalanpitachu, antis “Tayta Diospa-mayinmi cä” ninganpitawanmi. 19Chaura Jesusga cay nirunmi: “Mayapäcamay shumag: Noga Diospa-mayinga manam pasay imatas rurächu quiquiläpitaga, antis Dios-mayï rurayangantam nogas rurayäga. 20Tayta Diosga cuyamarmi noga Dios-mayinta lapan rurayanganta musyachiman, nätan mas aliscacunataran musyachimangas mayacasha nirag capäcunaypag. 21Tayta Diosga wanushacunata cawacächimunmi. Chaynuymi noga, Diospa-mayinsi munangätaga cawacächimü. 22Tayta Diosga manam pitasi juchanta taripangachu, antis noga Diospa-mayintam chruramasha juchacunata taripänäpag. 23Chaynuypa lapan runa, noga Diospa-mayintas Tayta Diostanuy alipa ricapäcamänanpag. Pisi nogata mana alipa ricamagga, cachramagnï Tayta Diostam mana alipa ricanchu. 24Mayapäcamay shumag: Pisi, noga ningäta mayacamagga, jinaman cachramagnïman yupachicugga, nä galayurun imaycamas paywan cawaytam. Chauraga manam ‘Juchanpita imaycamas cunchuchisha cachun’ nishagchu. Nätan chaynuy mana nishagchu wanushanuysi cayanganpita imaycamas cawagman nä muyuruptinmi. 25Mayapäcamay shumag: Nämi chayman nachrgararcayanqui. Nätan cananmi chay junag nä chraramun wanushacunanuysi cayagcuna, noga Diospa-mayin rimangäta mayapäcunan junagchru, jinaman cäsucamagcuna Dioswan cawapäcunan junagchru. 26Tayta Diosga quiquinmi munayninwan cawachin pitas maytas. Chaynuymi noga Diospa-mayintas nimasha paynuysi runa cawachig canäpag. 27Nätan nimashatan runacunapa juchanta taripänäpagsi noga jana pachapita shamusha runataga. 28¿Imanirtag mana cäsucarcämanquichu? Chrämungam lapan wanushacuna shimïta mayapäcunan junag. 29Chaychrümi ali ruragcuna cawacapäcamunga Dioswan imaycamas cawapäcunanpag, nätan lutan ruragcunas cawacapäcamunga imaycamas cunchuchisha capäcunanpag. 30Nogaga manam imatas pasay rurächu quiquiläpitaga. Nogaga juchacunata taripayä Tayta Dios nimaptinmi, nätan nishagsi razoncagtam. Nogaga manam rurä munangätachu, antis cachramagnï munangantam. 31Noga quiquiläpita rimaptïga, manam välinchu imapagsi. 32Nätan noga pi cangätas razoncagta musyachishugniquicuna cayanmi. 33Gamcuna cachrapäcuraymi Bautizag Juanman tapug. Payga nipäcushuray razoncagtam. 34Manam nogaga pisi reguechimänantaragchu munä. Rimarcuyäga Juanpitas, gamcuna salvacurcänaypagmi. 35Juanga cara juc achqui rupayagnuymi. Gamcunaga payta mayacur nä cushicugpagmi carcayaray ishcay quima junaglaga. 36Nätan, noga pi cangätas, Juanpitas mas shumag musyachicug cayanmi. Chaura Tayta Dios nimangannuy rurayangäcunam, pay cachramanganta musyarcayächishunqui. 37Jinamanga cachramagnï Tayta Diossi nogapitaga musyachipäcushuraymi. Nätan gamcunaga manam imaysi paypataga shimintas mayapäcuraypishchu ni paytaga ricapapäcuraypishchu. 38Nätan rimangansi manatan shongoycunaman yaycunchu, Tayta Dios cachramunganta mana chrasquicurcaptiquim. 39Gamcunaga Dios isquirbichingancunata aliscam yachracurcayanqui, ‘Dioswan imaycamas cawananchipag’ nir, nätan chay isquirbishacunaga nogapitam musyarcayächishunqui. 40Chaynuy niyaptinsi gamcunaga, manam ni munapäcunquichu nogaman aywamuytaga Dioswan imaycamas cawapäcunaypag. 41Nogaga manam munächu runacunapita alawasha cayta. 42Nätan musyayätan Diosta mana cuyapäcungaytas. 43Nogaga aywamurä Tayta Dios cachramaptinmi, jinatam mana chrasquipäcamanquichu, nätan quiquilanpita pisi aywamugtam ichaga chrasquicarärinquimanga. 44Gamcunaga jucniquis jucniquis alawasha caylatam munarcayanqui, nätan manam japalaylan Diospita alawasha caytaga munapäcunquichu. Chaynuy jinayarga manam imaysi nogaman yupachicarcämanquichu. 45Ama nipäcuychu nogapag ‘Paymi juchachämäshun Tayta Diospa naupanchru’ nirga. Juchachapäcushunquiga Moisespa isquirbishancunaman, chay yupachicurcayangaymi. 46Razonpa Moisés ninganta chrasquicurcarga, nogatas chrasquipäcamanquimanmi. Payga isquirbira nogapitam. 47Nätan pay isquirbingancunatas ‘Manam cayga Diospitachu’ nircayarga, ¿imanaypatag ‘Diospitam payga razonpa rimayan’ nipäcamanqui?”


text: 1Tyicuan ta quɨhvɨ̱ ra Jesús chichi canoa ta yaha̱ sava ra inga chiyo miñi, ta nachaa̱ ra nya ñuu nu iyó ra. 2Nu nyaá ra yucuan chinyaca̱ ñáyɨvɨ chi noo ra cuhví cha ña cuví nacanda catuví ra nu chito. Ta cha nyehe̱ ra Jesús vatyi chinó xaan iñi ñu chi ra, quichaha catyí ra chi ra cuhví cuan: ―Sa̱nɨɨ iñun, suti vatyi cha chicoo̱ tɨcahnu iñi cuatyun ―catyí ra chi ra. 3Tyicuan ta quichaha̱ chica xiñi suhva ra sacuahá ley vehe ñuhu cha nyicú yucuan tyehe caa: “Ra ihya chicoo̱ cuatyi ra nu Nyoo chihin tuhun cahán ra”, cachicá xiñi ra. 4Soco ra Jesús chitó ri ra ñáá cha cachicá xiñi ra, ta catyí ra chi ra: ―¿Ñáá tuhun cha ña vaha maa chicá xiñi ndo? 5Vatyi ¿nya cha yɨɨ ca catyí yo: atu yɨɨ ca catyí yo “Cuatyun cha yaha ndachi”, o yɨɨ ca catyi yo: “Ndɨ̱cuita ta ca̱con”? 6Vaha. Cuasañahi chi ndo vatyi yuhu Rayɨɨ cha quichi nya gloria, iyó ityi chii sɨquɨ ñuhu ñayɨvɨ̱ ihya vatyi sahi tɨcahnu iñi cuatyi ―catyí ra Jesús. Tyicuan ta catyí ra chi ra cuhví cuan: ―Ndɨ̱cuita, na̱quehen chiton ta cua̱nuhu nya vehun ―catyí ra. 7Tyicuan ta ndɨcuita̱ ra cuhví cuan ta cuanuhu̱ ra nya vehe ra. 8Cuhva cha nyehe̱ ñáyɨvɨ tuhun ihya, canayuhví ñu. Ta casacahnú ñu chi Nyoo vatyi chaha̱ ra tunyee iñi cuan chi ñáyɨvɨ. 9Quita̱ ra Jesús yucuan, ta nanyehe̱ ra chi noo ra cha nañí Mateo, nyaá ra quehen ra xuhun cha tyiyahví ñu Israel chi gobiernu ñuu Roma. Ta catyí ra chi ra: ―Co̱ho chihin. Tyicuan ta ndɨcuita̱ ra Mateo ta tyinyico̱n ra chi ra. 10Tyicuan ta cuvi̱ chi noo chaha ra Jesús nyaá ra nya vehe ra Mateo, chachí ra. Ta cachaa̱ coyo cuaha ra catavá xuhun cuenda gobiernu ñuu Roma ta inga ca ra ca iyó cuatyi. Ta cachicunyicú tucu ra yucuan nu mesa ɨɨn ri chihin ra Jesús ta ra cachicá noo chihin ra. 11Soco cha canyehe̱ ra fariseo cha tyicuan caa, candaca̱ tuhun ra chi ra cachicá noo chihin ra Jesús, ta cacatyí ra: ―¿Ñáá tuhun cha vatyi ra sacuahá chi nyoho chachí ra chihin ra catavá xuhun cuenda ra nyacá ñaha nya Roma ta chihin ra ca iyó cuatyi? ―cacatyí ra. 12Chiñi̱ ra Jesús cha caha̱n ra, ta catyí ra chi ra: ―Ña chiñuhú doctor chi ñu iyó vaha, ñu ña cuhví, soco chi ñu cuhví chiñuhú ra. 13Cua̱han ndo ta cu̱tuhva ndo cha cuñí chi catyi nu tutu Nyoo, nu catyí ra tyehe caa: “Yuhu cuñí vatyi cundahvi cuñi ndo chi ñáyɨvɨ, ta ñima ca cha cahñi ndo quɨtɨ ta cuhva cuenda ndo chii.” Ña vachi na cane chi ñu vaha, soco chi ñu iyó cuatyi, tacuhva na nasama ñu cuhva iyó ñu. 14Tyicuan ta ra canyicón chi ra Juan, ra sacondutya chi ñáyɨvɨ, catuhva̱ ra chi ra Jesús ta candaca̱ tuhun ra chi ra ta cacatyí ra: ―¿Ñáá tuhun cha nyuhu ta ra cacuví fariseo, cuaha xaan chaha savaha ndi ayuno, ña chachí ndi ta nanducú ndi chi Nyoo? ¿Ta ra cachicá noo chihin yoho ñima tyicuan caa sacuvi ra? ―cacatyí ra nyicón chi ra Juan. 15Ta nacaha̱n ra Jesús ta catyí ra: ―¿Atu cuví cunyaa cuihya ñu nyicú vico cha nɨ ri ca cha nyaá ra cua tandaha chihin ñu? Soco vachi quɨvɨ vatyi cucuachiyo ra nu nyicú ñu, tyicuan ndicha ta cusavaha ñu ayuno. 16’Yori naquicú noo vestido chahnu chihin noo sahma chaa vatyi coto cundɨyɨ nu naquicu̱ ñu chihin cha chaa cuan, ta cahnya chi cha chahnu cuan, ta nu tahnya cuan nducahnu ca. 17Ta ni ña tyihí yo vinu chaa chichi ñɨɨ chahnu vatyi tatu sacuvi yo tyicuan caa, tahnya ñɨɨ cuan, ta tari cunaa vinu, ta cunaa ñɨɨ cuan. Yucuan chaha cuñí chi tyihi yo vinu chaa chichi ñɨɨ chaa, ta tyicuan ta nɨnduvi ta cusaha cuenda chi chi tahan chi. 18Cha nɨ ri ca cha catyí ra Jesús tuhun ihya, chaa̱ noo ra cuví nuu chi ñu Judea ta chicuiñi̱ chɨtɨ ra nuu ra Jesús, ta catyí ra: ―Ni chihi̱ sehi, soco tatu yoho quichun ta tyison ndahun sɨquɨ ña, cunandoto ña ―catyí ra chi ra Jesús. 19Ndɨcuita̱ ra Jesús ta cuahan ra ɨɨn ri chihin ra ta ra cachicá noo chihin ra ñandɨhɨ. 20Tyicuan ta noo ñaha, cuhví ña chihin cha chatɨ nɨñɨ ña. Ta cha uchi uvi cuiya cuhví ña. Ta tuhva̱ ña chi ra Jesús ityi chata ra, ta tɨɨ̱n ña yuhu sahma ra, 21vatyi tyehe caa chicá xiñi ña: “Ma chihin cha tɨɨn ri sahma ra ta nduvahi”, chicá xiñi ña. 22Soco ra Jesús nanyocava̱ ra nanyehe ra chi ña, ta catyi ra chi ña: ―Ndunɨɨ iñun sɨhi, cha nduvahu̱n vatyi chinó iñun ―catyí ra. Ta caa cuhva ri cuan ta nduvaha̱ ña. 23Yaha̱ cuan ta chaa̱ ra Jesús vehe ra cuví nuu cuan, ta nyehe̱ ra vatyi ra música canyatú tuhva ra cha cuhun coyo ra nu quɨhvɨ cue chichi ñuhú. Ta ñáyɨvɨ cha nyicú cuan chacú chaa ñu. 24Ta catyí ra chi ñu: ―Qui̱ta ndo ihya. Ñaha tyivaa ihya, ña chihi̱ ña, soco quixí ña ―catyí ra. Ta chacú cuehe ri ñáyɨvɨ nyehe ñu chi ra. 25Soco ra Jesús tava̱ ra chi ñu ityi chata vehe, tyicuan ta quɨhvɨ̱ ra ta tɨɨ̱n ra ndaha ñaha tyivaa cuan, ta maa ña ndɨcuita̱ ña. 26Ta tandɨhɨ ityi cuan chitya̱ tuhun cha cuvi̱ yucuan. 27Cuhva cha quita̱ ra Jesús yucuan, uvi tahan ra cuaa canyicón chi ra suri caná chaa ra ta cacatyí ra: ―¡Cu̱ndahvi cuñi chi ndi, yoho ra vachi tata ra David! ―cacatyí ra. 28Ta cuhva cha quɨhvɨ̱ ra Jesús chichi vehe, ra cuaa cuan, catuhva̱ ra chi ra, ta maa ra Jesús quichaha ndaca̱ tuhun ra chi ra: ―¿Atu chinó iñi nyoho vatyi cuví sanduvahi chi ndo? ―catyí ra. Ta canacaha̱n ra ta catyí ra: ―Ay, chinó iñi ndi chuun, Sutu Mañi yuhu ―cacatyí ra. 29Tyicuan ta tɨɨ̱n ra Jesús chɨtɨ nuu ra ta catyí ra chi ra: ―Na cuvi maa yoso cuhva chinó iñi ndo ―catyí ra. 30Ta canduvaha̱ chɨtɨ nuu ra. Ta catyí vaha ra Jesús chi ra tyehe caa: ―Ndu̱cu ndo cuhva cha yori coto. 31Soco quita̱ coyo cuiri ra ta quichaha canacatyi̱ ra cha sacuvi̱ ra Jesús chihin ra chi ñáyɨvɨ tandɨhɨ ityi yucuan. 32Cha nɨ ri ca cha caquita̱ coyo ra cucuaa cuan, suhva ñáyɨvɨ quichi̱ nyaca ñu chi noo ra ñɨhɨ́ cha yɨhɨ́ noo tatyi ña vaha chi nu nyaá ra Jesús. 33Ta caa cuhva ri cha tava̱ ñehe ra Jesús tatyi ña vaha cuan, quichaha̱ cuvi cahan ra cuan. Ta iyo xaan cuñí ñáyɨvɨ, ta catyí ñu: ―Ni noo chaha ta cuvi ca cha tyehe caa Israel Ihya ―catyí ñu. 34Soco ra cacuvi fariseo, cacatyí ra: ―Ra ihya tavá ñehe ra tatyi ña vaha chihin tunyee iñi chi cuihna ra cuví nuu ―catyí ra. 35Ra Jesús chaha̱n ra tandɨhɨ ñuu sañahá ra chi ñáyɨvɨ chichi vehe ñuhu tahan tahan ñuu. Cahán ra tuhun Nyoo yoso caa nyacá ñaha Nyoo añima ñáyɨvɨ. Ta sanduvahá ra tandɨhɨ nuu cuehe cha yɨhɨ́ ñu. 36Ta cha nanyehé ra chi ñáyɨvɨ, cundahvi cuñí ra nyehé ra chi ñu, vatyi nyehé ñu tɨndoho ta cuihya cuñí ñu, tari mbee quɨtɨ cha yori sahá cumi chi. 37Tyicuan ta catyí ra chi ra cachicá noo chihin ra tyehe caa: ―Cha ndicha, cuaha tyiño iyó, soco ra sahá tyiño, ña cuaha ra. 38Yucuan chaha, ca̱can ndo chi chitoho tyiño yucuan, na tachi ra chi ra saha tyiño na sataca ra tyiño cuan.


text: 1Cheqamanta qankuna ukhupi khuchichakuy kasqan uyarikun. Chay jina khuchichakoyqa mana kanchu Diospi mana creejkuna ukhupipis. Uj runa qankuna ukhupi madrastranwan tantaykukuspa kawsashasqa. 2Qankunarí may kasqaykichejta yuyakushankichej. Manachu astawanqa llakikunaykichej karqa? Manachu chay jina juchallikoj runataqa qankuna ukhumanta qharqonaykichej karqa? 3Cheqamanta, noqa qankunamanta karupi kashaspapis, sonqoypeqa qankunawan kashani. Juzganiña chay runata, chaypipis kashayman jina. 4Señorninchej Jesucristoj sutimpi tantakuspa, noqaj yuyaychasqaywan chaypipis kashayman jina, Señorninchej Jesucristoj atiyninwan ima 5chay runataqa Satanaspa makinman jaywaykuychej, ñak'ariypi aychan chinkachisqa kanampaj, almantaj salvasqa kanampaj Señor Jesuspa p'unchaynimpi. 6Manapuni allinchu runaykachasqaykichejqa. Manachu yachankichej pisi levaduralla tukuy masata poqochisqanta? 7Llimphuchakuychej ari chay mawk'a levaduramanta, mosoj masa jina kanaykichejpaj. Ajinamanta qankunaqa mana levadurayoj t'anta jina kankichej. Cristoqa Pascua Corderonchej jina juchanchejrayku jaywasqaña. 8Chayrayku, kunanqa Pascua fiestanchejtaqa ruwanachej, ama chay mawk'a levadurawanchu, nitaj sajra yuyaywan, nillataj sajra ruwaywampis, manachayqa ruwanachej ch'uwa sonqowan, cheqa kajwantaj mana levadurayoj t'antawan jina. 9Waj cartapi qhelqamorqaykichejña khuchichakoj runaswan ama purinaykichejta. 10Chaywanqa mana niyta munarqaykichejchu t'aqakunaykichejta mana creejkuna khuchichakojkunamanta, mich'asmanta, suwasmanta, lanti yupaychajkunamanta ima. Jinachus kanman chayqa, llojsipunaykichejchá kanman kay pachamanta. 11Chay cartapeqa niyta munarqaykichej ama kawsakunaykichejta ni mayqen runawan: Hermano kani, nishaspa khuchichakojwan, mich'akojwan, chayrí lanti yupaychajwan, runa masimpaj sajrata rimajwan, chayrí machaykojwan, suwakojwan; chay jina runawanqa ama mikhullaychejpischu. 12Ni ima ruwanay kanchu jawapi kajkunata juzganaypaj. Qankunaqa iglesiapi kajkunata juzganaykichej tiyan. 13Jawapi kajkunataqa Diosmin juzganqa. Chayrayku qankunaqa chay juchallikojta chawpiykichejmanta qharqoychej.


text: 1Diospa munayninrayku Jesucristoq apostolnin ñoqa Pablon, Efeso llaqtapi kashaq Cristo Jesuspi ch'uya kawsayniyoq, hunt'aq iñiqkunaman qelqamuykichis. 2Dios Yayanchis, Señorninchis Jesucristopiwan anchata khuyapayasunkichis thak-kaytapas qosunkichis. 3Señorninchis Jesucristoq Yayan Dios yupaychasqa kachun, paymi Cristowan huklla kasqanchisrayku Santo Espirituq tukuy saminchayninkunawan hanaq pachapi saminchawanchis. 4Diosmi Cristopi akllawarqanchis manaraq kay pacha kamasqa kashaqtin, paypa ñawpaqenpi ch'uya mana huchachana kananchispaq. 5Munakuyninraykun ñawpaqmantaña yuyaykurqan Jesucristopi adoptasqa wawankuna kananchispaq, allin munayninpi yuyaykusqanman hina. 6Chay hinaqa, payta yupaychasun musphana sumaq sonqo-kayninmanta, munakusqan Churinpi mana imaraykulla chaskiwasqanchismantawan. 7Diosmi ancha hatun munakuyninpi Churinpa yawar hich'asqanwan kacharichiwarqanchis huchanchiskunata pampachawaspanchis. 8Chay munakuynintan Diosqa llimp'arichispa tukuy yachayta allin yuyayniyoq-kayta qowarqanchis. 9Hinallataq allin munayninman hina pakasqa munayninta reqsichiwarqanchis. Chaytan Cristopi hunt'ananpaq yuyaykurqan, 10chaymi tiempokuna hunt'akuqtinña hanaq pachapi kaqkunatapas kay pachapi kaqkunatapas llapallanta Cristowan huñuykunqa, pay lliwpi uma kananpaq. 11Diosmi yuyaykusqanman hina munayninman hina tukuy imaymanata ruwan. Paymi ñawpaqmantaña yuyaykuspa akllawarqanchis Cristowan hukllachasqa kaspa paypaq kananchispaq. 12Chay hinaqa, ñoqanchis, ñawpaqtaña Cristopi suyakuqkuna kaspanchis, qhapaq-atiyninmanta yupaychasun. 13Qankunaqa cheqaq-kay willakuyta uyarispan, qespikuyniykichis allin willakuykunapi iñirqankichis, chaymi Cristowan hukllachasqa kaspa Diospa prometesqan Santo Espirituwan sellosqa karqankichis. 14Santo Espiritun herenciata chaskinanchis señalqa, chaymi Diosqa rikuchiwanchis paypaña kaqkunaqa kacharichisqapuni kananchista. Chay hinaqa, payta qhapaq-atiyninmanta yupaychasun. 15Chayrayku ñoqapas Señor Jesuspi iñisqaykichista llapa ch'uya iñiqkunata munakusqaykichistawan yachaspa, 16mañakuyniykunapi qankunata yuyarispay, Diosman graciasta qoshallanipuni. 17Señorninchis Jesucristoq Diosnin hatun atiyniyoq Yayamantan mañakuni espiritual yachayta, sut'inchay qokuytawan qonasuykichispaq, ahinapi Diosta allinta reqsinaykichispaq. 18Mañakullanitaq yuyayniykichista k'anchaykunanpaq, ahinapi suyakuyman waqyasqasuykichis imachus kasqanta yachanaykichispaq, ancha sumaq qhapaq herenciata Diosqa paypa kaqkunaman qosqantapas yachanaykichispaq, 19imayna hatunchus mana aypay atina qhapaq-atiyninpas kasqantawan yachanaykichispaq. Chay atiyninmi ñoqanchis iñiqkunata kallpachawanchis. Chay atiynillantataqmi Diosqa rikuchirqan, 20wañusqanmanta Cristota kawsarichimpuspa hanaq pachapi paypa paña ladonman tiyaykachispa. 21Hinallataq Cristotaqa churarqan llapa kamachikuypa, atiypa, munaychakuypa, llapa atiq-kaypa, mentasqa-kaypa qollanan kananpaq, manan kay tiempollapichu aswanpas hamuq tiempokunapaqpas. 22Hinaspan tukuy imaymanata Cristoq chaki sarunanman churarqan, hinallataq iglesiapipas tukuy imaymanapi qollanata payta churarqan. 23Chay iglesian Cristoq cuerpon, chay cuerpotan Cristoqa hunt'aykun, Cristotaq Diospa-kayninwan hunt'a kashan.


text: 1Cananga Macedonia quinrançhu jutucaj irmänucuna imanuy cawashantapis willapärishayqui. Paycuna Tayta Diosninchi llaquipäcuj cashanta tantiyacusha. Chaymi cuyay-munaypaj cawarcaycan. 2Juyupa ñacarpis, pasaypa pishipacurpis, cushishalla cuyachicuynincunata achcanpa Tayta Diosninchipaj çhurasha. 3Taripacushanman-tupu cuyachicuynincunata çhurashanta quiquïpis ricashcämi. Achca-achcatam çhurasha. Shungun shacyäcuptin, nimasha: 4Cuyachicuynïcunata çhuranäta ama miçhämaychu, ari. Waquin irmänunchicunata yanapänä camacan. 5Taripacushayquiman-tupulla çhuranqui niycaptïsi, achca-achcataraj çhurasha. Çhuraycur, nimaran: Nuwacunapis Tayta Diosninchipa maquinçhu cawarcaycä. Maquinçhu cawar, munashantapis rurashaj. Tayta Jesústa wiyacur, jamcunatapis yanapäshayqui. 6Chaynuy nimaptin, Titutapis caçhamushcä: Corinto marca irmänucuna çhurashan cuyachicuynincunata shuntaraycamuy waquinta shuntamushayqui-jina nir. 7Jamcuna Tayta Diosninchiman sumaj yupachicurcaycanqui. Shimintapis sumaj tantiyacurcaycanqui. Llapan shunguyquiwan çhasquicärishcanqui. Chaymi shacya-shacyalla runa-masiquicunatapis yanaparcaycanqui. Alli ricashaj-jina nuwacunatapis alli ricarcaycämanqui. Chaymi cuyachicuyniquicunatapis llapan shunguyquiwan çhuranquiman. 8Ichanga taripacurraj çhuranquiman. Chaypis waquin irmänunchi imanuy çhurashantapis ricacunquiman. Alli shunguyquiwan çhuraptiquiraj, llaquipäcuj cashayquita llapan musyanga. 9Taytanchi Jesucristupis llaquipämashpanchi allilla cawaycashançhu nuwanchi-raycur ñacananpaj shamusha. Cananga yanapämaptinchi, alli cawayta tarishcanchi. 10Jamcuna janyan watapita llapan shunguyquiwan cuyachicuyniquicunata çhurashcanqui. Cananga shimïta wiyacunayqui camacan. 11Çhurayta jallarishayqui-jina taripacushayquiman-tupulla çhuranquiman. Alli canman çhuraptiqui niptï, llapan shunguyquiwan aunimashayqui-jina cushishalla çhuranquiman. 12Taripacushanchiman-tupu llapan shungunchiwan çhuraptinchi, cuyachicuyninchita Tayta Diosninchi çhasquin. Imanchisi mana caycaptinga: Çhuray mana nimanchichu. 13Ichanga ushyapacayman çhayarushuwan jucta-jucta yanapashanchi-janan. Llapanchipis juc shungulla yanapänacushuwan. 14Cananga jamcuna puchuy-puchuy cawarcaycanqui. Chaymi yanapänayqui camacan. Wara-warantin pishipacujcuna puchuy-puchuy cawanga. Chaura ushyapacayman çhayaptiqui, paycunana yanapäshunayqui camacanga. Chaymi yanapänacur, juc shungulla cawashun. 15Tayta Diosninchipa shiminpis nin: Achca-achcata shuntarpis, mana puchupacushachu. Ichicllata shuntarpis, mana pishipacushachu. 16Tito llaquipäshushayquita musyar, cushicunquiman: Taytallau Tayta, ima allish Pablo llaquipämashan-jina Titupis llaquipämanchi nir. 17Irmänu Tituta: Corinto marcaçhu irmänucunata watucurishun niptï, juclla aunimasha. Alli ricashushpayqui quiquillanpita shaycämun. 18Juc irmänuwan-ima Tituta caçhaycämü. Chay irmänuta Tayta Jesúspa alli willapanta willapäcushanpita may-chayçhüpis juturaj irmänunchicuna alli ñawinpa rican. 19Chaymi payta acracusha: Cuyachicuycunata Pablo shuntaptin, ayway. Yanapämuy nir. Cuyachicuyta shuntaycä Tayta Diosninchita alliman çhurashpä, pishipacujcunata llaquipashpä. 20Quimsanï shuntaptï, runacuna mana jamurpämangachu: Quiquillanpäçhi chay-chicata shuntaycan nir. 21Chayta mana rurämanchu. Manchäga Tayta Diosninchipa ricay ñawinçhüpis, runa-masinchicunapa ricay ñawinçhüpis alli llucshïman. 22Paycunawan juc irmänunchitapis caçhaycämü. Payga shacya-shacyalla imatapis ruran. Jamcunatapis alli ricashunqui. 23Tituga yanagämajnïmi. Jamcuna-raycur aruptï, sumaj yanapäman. Tituwan ishcaj yanagämujtapis waquin irmänunchicuna caçhaycämun. Paycuna Tayta Diosninchipa shungun munashannuylla cawar, Washäcuj Jesústa alliman çhuran. 24Chaymi cay quinrançhu juturaj irmänunchicuna ricacunanpaj quimsanta llaquipar, alli ricanquiman. Irmänunchicuna chayraj cushicunga: Pablo willamashanchinuylla Corinto marcaçhu irmänucuna rasunpa Tayta Diosninchita manchapacur cawan nir.


text: 1Josepa churin Manasespa churin Maquirpa miraynin Galaad ayllu familia umallikunan Moisesman, Israel ayllu umallikunamanwan 2rispa nirqanku: –Wiraqochayku Moisés, Señor Diosmi kamachirqasunki Israel ayllukunaman sorteopi t'aqaspa hallp'ata rakinaykipaq, hinallataq kamachirqasunki wawqeyku Zelofehadpa hallp'anta ususinkunaman qopunaykipaq. 3Ichaqa paykuna Israel suyuq hukkaq ayllun qharikunawan casarakunqaku chayqa, paykunaq hallp'anqa manañachá ñoqaykuq aylluykuman tupanqañachu, aswanpas mayqen ayllu qharikunawanchus chay warmikuna casarakunqa chay ayllumanchá tupapunqa. Ahinapin tupawaqniyku hallp'ata pisimanta-pisi tinkuyachinqaku. 4Hinallataq Israel llaqtapaq hallp'a kachariy wata chayamuqtin, chay warmikunaq hallp'anqa qosankuq ayllun hallp'aman t'aqasqa kapunqa, manañataq ñoqaykuq aylluyku hallp'apiñachu kapunqa, nispanku. 5Chaymi Moisesqa Señor Diospa kamachisqan kaspa Israel runakunata kamachirqan: –Josepa miraynin ayllu runakunaqa chanintan rimanku. 6Señor Diosmi kamachin Zelofehadpa ususinkunata pi munasqanku qhariwanpas casarakunankuta, ichaqa kikin ayllunku qharikunallawan. 7Sapanka Israel aylluman tupaq hallp'aqa manan huk ayllumanta huk aylluman t'aqasqa kananchu, llapan Israel ayllukunaqa sapankan chaskisqanku hallp'ata hap'ishallanqaku. 8Mayqen ayllu warmipas hallp'ata herencianta hina chaskinqa chayqa, kikin ayllu qhariwanmi casarakunqa. Ahinapin sapanka Israel runakuna taytankumanta chaskisqanku hallp'ata hap'ishallanqakupuni. 9Manan mayqen herencia hallp'apas huk ayllumanta huk aylluman t'aqasqa kananchu. Sapanka Israel ayllun tupaqnin hallp'ataqa mana kacharispa hap'inqa, nispa. 10Chaymi Zelofehadpa ususinkunaqa Señor Diospa Moisesta kamachisqanman hina kasukurqanku. 11Paykunan karqan: Maala, Tirsa, Hogla, Milca, Noapiwan primonkuwantaq casarakapurqanku. 12Chay qharikunan karqanku Josepa churin Manasespa mirayninmanta, ahinapin chay warmikunaq herencian hallp'aqa taytankuq ayllullanpipuni qhepapurqan. 13Señor Diosmi chay kamachikuyninkunata unanchayninkunatawan Moiseswan Israel runakunaman willachirqan Jericó llaqta qhaway Jordán mayu qaylla Moab suyu pampapi.


text: 1Qocha pataq ch'inneqninmanta willakuy: Uraymanta t'uyurmi manchay wayra phawamuq hinan ch'inneqmanta chayamushan, manchay-manchay suyumantan awqakuna hamushan. 2Diosmi rikuchiwarqan sinchi manchakuy rikhuriyta: Q'otukuqpa runamasinta hap'iykachipushasqanta, llat'anaspa qechusqanta apamushasqanta. Nirqantaq: ¡Elam suyu runakuna, chay runakuna contra phawaykuychis! ¡Media suyu runakuna, llaqtankuta muyuykuychis! Babilonia suyu runakunan hukkunata llakichirqan, chay llakikuytan p'uchukachisaq, nispa. 3Chayta rikuspan cuerpoyraq nanaymanta khatatatashan, wachakuq warmi hinaraqmi q'ewiykukushani. Chaykunata uyarispaymi manchasqapuni kashani, chaykunata rikuqtiymi umayraq muyurishawan. 4Yuyayniyraqmi chinkarishawan, manchakuymantan khatatatashallaniña, samaykunaypaq suyarayasqay ch'isin aswan manchakuyman tukurqapun. 5Mesaqa churasqañan, chusipas tiyanapaq mast'asqañan, mikhushankuñan, ukyashankuñan. Soldado kamachiqkunatan nishankuña: ¡Sayariychis! ¡Escudoykichista wakichikuychis! nispa. 6Señor Diosmi niwan: Phaway, qhawaqta churamuy, ima rikusqantapas willakamunanpaq. 7Iskay caballoq chutasqan carretata rikuspa runakunata asnopiña camellopiña sillaykusqata rikuspapas, makillapuni qhawachun, nispa. 8Chaymi qhawaq churasqaqa waqyakamurqan: Wiraqocháy, kasqallanpin kashani, ch'isiyaqmi sayashani, tutan-tutanmi qhawaspallapuni kashani. 9¡Qhawariy! Kaytan hamushan huk runa iskay caballoq chutasqan carretapi. Paymi waqyamushawan: ¡Urmaykapunmi! ¡Urmaykapunmi Babilonia llaqtaqa! Llapanmi diosninkunapas pampapi p'aki-p'aki wikch'urayashan, nispa. 10Ñoqataq nirqani: Llaqtalláy, trigo hina erasqan, wayrachisqan kanki, ñoqan ichaqa willashaykichis Israelpa Tukuy-atiyniyoq Diosninpa niwasqanta, nispa. 11Edom suyu contra willakuy. Seirmantan waqyamuwan: Llaqta qhawaq runa, ¿ñachu paqarimunqaña? Llaqta qhawaq runa, ¿ñachu illarimunqaña? nispa. 12Llaqta qhawaq runataq kutichirqan: –Paqarimushanñan, ichaqa tutayarqollanqataqmi. Tapukuyta munaspaqa tapukamullay, huktawanpas kutimullay, nispa. 13Arabia suyumanta willakuy: Dedán llaqta runakuna, camellokunapi astakuspaykichismi Arabia ch'inneq cheqaskunapi puñunkichis, 14unuta apamuychis ch'akichikuqkunaman qonaykichispaq. Tema llaqtapi tiyaqkuna, ayqekuqkunaman mikhunata haywariychis. 15Paykunaqa ayqekushanku espadaq ñawch'inmantan, p'eqtaq wach'inanmantan, manchakuy awqa-tinkuymantawan, nispa. 16Señor Diosmi niwan: Llank'apakuqpa yupasqan hina huk wata ukhullapin Cedar runaq uma hoqariq kayninqa tukurqakapunqa. 17Cedar runakunaq aswan allinnin qharikunaqa wach'iqkunan, chaykunamantapas pisillañan qhepaykapunqa. Ñoqa Israelpa Señor Diosninmi chayta nini, nispa.


text: 1Corintucho Apolos caycaptinmi Antioquiapita Pablo chaquilapa aywargan Efesuman. Chayaycurmi tarergan Juan Bautista yachatsishganta chasquicogcunata. Paycunatanami caynog taporgan: “¿Gamcunaga Santu Espirituta chasquicärishcanquicu?” Tsaynog tapuptinmi paycuna nergan: “Manami imaypis mayapäcushcätsu Santu Espíritu cashgantaga.” 3Tsaymi Pablo yapay taporgan: “Tsauraga ¿pipa yachatsicuynintatag wilapäshushcanqui bautizacärinayquipag?” Tsaynog niptinmi nipäcorgan: “Juan Bautistapa yachatsicuynintami wilapämashga bautizacärinäpag.” 4Tsauraga Pablo nergan: “Juan Bautistaga runacunata bautizargan jutsancunata cacharir Dios munashgannog cawananpagmi. Nircurmi paycunata yachatsergan Jesucristo shamuptin payman yäracärinanpag.” 5Pablo tsaynog niptinmi tsay wauguicuna Jesucristupa jutincho bautizacärergan. 6Nircurnami paycunapa umanta yataycur Tayta Diosnintsita Pablo manacorgan. Tsay hörami Santu Espirituta lapanpis chasquicärergan. Tsaymi juc idiömacunapa parlashpan Tayta Diosnintsi tantyatsishgancunata parlapäcorgan. 7Tsay wauguicuna chunca ishcaynogmi (12) capäcorgan. 8Efesucho tarmi quimsa quilla Pablo aywargan sinagogaman. Tsaychömi runacunata shumag tantyatsergan Jesucristupa ali wilacuyninta. 9Tsaynog yachatsiptinpis waquin runacunaga manami chasquicuyta munapäcorgantsu. Chasquicuyta mana munarmi paycunaga runacunata shimita gorgan Pablo yachatsishganta mana chasquicärinanpag. Tsaynog captinmi waugui-panicunawan Tiranno jutiyog runapa escuëlanman Pablo aywargan. Tsaychönami ishcay wata waran waran yachatsergan. Tsaynogpami Asia provinciacho tagcuna, Israel runa carpis y mana Israel runa carpis, mayapäcorgan Jesucristupa wilacuyninta. 11Tsaychömi Tayta Dios yanapaptin milagrucunatapis Pablo rurargan. 12Tsaymi runacuna pañuëlunta o ima röpantapis Pabluta töparcatsir gueshyagcunaman apapäcorgan. Tsayta yataycurnami tsay gueshyagcuna aliyargan. Tsaynoglami demoniucunapis runacunapita yargorgan. 13Jesuspa jutincho demoniucunata runacunapita gargushganta musyarmi waquin Israel runacunapis Jesuspa jutincho demoniucunata garguyta munargan. Tsaymi caynog nipäcorgan: “Pablo wilacushgan Jesuspa jutinchömi cay nacatsishgayqui runapita gamta gargö.” 14Tsaynog rurapäcorgan Esceva jutiyog runapa ganchis tsurincunami. Escevaga cargan mandag cürami. 15Paycuna juc cuticho tsaynog garguyta camaptinmi demonio caynog nergan: “Noga reguëmi Jesusta. Tsaynogmi Pablo pï cashgantapis musyä. Gamcunaga ¿pitag canqui nogata gargamänayquipäga?” 16Tsaynog nirmi tsay demonio nacatsishgan runa löcutashpan Escevapa tsurincunata pasaypa magar röpancunatapis rachir ushargan. Tsaymi pasaypa yawarlana garapächula tsay wayipita gueshpir aywacärergan. 17Tsaynog rurashgancunata mayar Efesucho Israel runacuna y mana Israel runacunapis fiyupa mantsacorgan. Tsay pasashganta mayarmi may-tsaychöpis runacuna musyapäcorgan Jesucristo munayniyog cashganta. 18Tsaynogpis waquin runacuna Jesucristuta chasquicushpan jutsa rurashgancunata wilacorgan caynog nir: “Jesucristuta chasquicushgana carmi cananga tsay jutsa ruraycunata cacharishcäna.” 19Tsaynoglami brüju ruracunan libruncunatapis atscata apapäcamorgan lapanpa naupancho rupatsipäcunanpag. Tsay librucuna ayca cuestashgantapis cuentata jorguptin chayargan pitsga chunca waranga (50,000) jornalpa chaninman. 20Tsaynogpami Jesucristupa wilacuynin may-tsaymanpis chayaptin runacuna tantyargan lapanpagpis Jesucristo munayniyog cashganta. 21Tsaypitanami Pablo yarpargan Jerusalenpa aywananpäga Macedoniacho cag waugui-panicunata y Acayacho cag waugui-panicunata watucuytarag. Tsaynogpis yarpargan Jerusalenpitaga Romapana aywananpag cashganta. 22Tsaynog yarparmi Macedonia provinciaman naupananpag cachargan Timoteuta y Erastuta. Pablumi itsanga Asia provinciacho quëdacorganrag. 23Tsay witsanmi Efesucho waquin runacuna fiyupa rabiacärergan Jesucristuta chasquicunanpag Pablo wilacuptin. 24Tsaychömi Artemisa nishgan ïdulupa tacsha capillanta runacuna rantipäcog wayincho tsararänanpag. Tsay capillacunatami Demetrio jutiyog runa guellaypita rurag. Tsay capillacunata ranticurmi Demetrioga capilla rurag mayincunawan atsca guellayta gänapäcog. 25Tsauraga arog mayincunata shuntaycurmi Demetrio caynog nergan: “Gamcuna musyapäcunquimi cay capillacunata rurar ali gänashgantsita. 26Gamcuna ricashgayquinogpis y mayashgayquinogpis Pablo yachaycätsin: ‘Runa rurashgan ïdulucunaga manami rasunpa Diostsu’ nishpan. Tsaynog yachatsir criyitsishga atsca runacunatami. Manami cay Efeso marcalachötsu tsaynog yachatsishga, sinöga intëru Asia provinciachöpis tsaynoglami yachatsishga. 27Runacunata tsaynog criyitsiptin capilla rurashgantsita mananami rantimäshunpagnatsu. Tsaynogmi Artemisa diosnintsipa templuntapis manacagman churapäconga. Tsaynog captenga Artemisatapis runacuna mananami adoranganatsu. Paytaga may-tsaychöpis runacuna adorapäcunmi.” 28Demetrio tsaynog niptinmi arog mayincuna fiyupa rabiacur caynog nipäcorgan: “¡Artemisa diosnintsi respitashga catsun!” 29Artemisata manacagman Pablo churashganta nir puripäcuptinmi tsay marcacho runacunapis rabiacärergan. Tsaymi fiyupa büllata rurashpan Gayuta y Aristarcuta prësu tsarircur apapäcorgan runacuna juntacänan pampaman. (Gayuwan Aristarcoga Macedoniapitami shamorgan Pabluta yanapashpan.) 30Tsauraga runacunawan parlananpag Pablo tsayman aywayta munargan. Aywayta munaptinpis waugui-panicuna payta michargan mana aywananpag. 31Waquin autoridäcunapis, Pabluwan reguinacurmi, wilacatsergan runacuna juntacashganman mana aywananpag. 32Runacuna juntacashganchömi waquin cag jucnog parlargan y waquin cagna jucnog parlargan. Tsaynog büllata rurar gaparaptinmi runacuna mana musyapäcorgantsu imapag tsayman juntacashgantapis. 33Paycunatapis jitapänanpag cashganta yarparmi Israel runacuna Alejandro jutiyog runata yaycatsipäcorgan paycunapa favornin parlamunanpag. Tsaymi runacunapa naupanman Alejandro yaycuycur maquinwan sëñargan upälacärinanpag. 34Alejandroga Israel runa cashganta musyashpanmi tsay runacuna masrag ishcay höranog rabiashpan caynog nipäcorgan: “¡Diosnintsi Artemisa respitashga catsun!” 35Tsaynog nipäcuptinmi más mandag autoridä sëñata rurargan runacuna upälacunanpag. Upälacäriptinmi caynog nergan: “¡Efeso runacuna! May-tsaychöpis runacuna musyanmi Artemisapa templun cay marcacho caycashganta. Tsaynogpis musyapäcunmi jana patsapita tunimushgan Artemisa-nirag rumitapis tsararashgantsita. 36Tsaytaga manami pipis ñëgayta puëdintsu. Imanir gaparashgayquitapis mana musyaycarga upälacäriy. 37Gamcuna pushamushgayqui runacuna manami imatapis lutantaga rurashgatsu. Ni diosnintsi Artemisatapis manami manacagman churashgatsu. 38Tsaynog caycaptenga Demetrio y arog mayincuna cay runacunata quejayta munarga autoridäcunaman quejatsun tsayta arreglananpag. 39Tsaypita maspis quejanayquipag captenga lapan autoridäcunata shuntaycur tsaycunapita parlacushun. 40Caynog büllata rurar puripäcuptiquega Roma autoridäcuna: ‘¿Imanirtag juntacar büllata rurapäcushcanqui?’ nir tapumaptintsega manami imaniytapis camäpacushunpagtsu.” 41Tsaynog nircurmi lapan runacunata nergan wayinpana cuticärinanpag.


text: 1Tsaypita juc junagnami atsca runacunata ricar lömaman Jesús discïpuluncunawan witsargan tsaycho yachatsinanpag. Tsaycho jamaycurmi Jesús yachatsergan caynog nir: 3“Cushishgami cawanga Tayta Dioslaman imaypis yäracur cawag runacunaga. Paycunatami Tayta Diosnintsi naupanman pushangapag. 4“Cushishgami cawanga laquicogcunaga. Paycunatami Tayta Diosnintsi tantyatsenga mana laquicunanpag. 5“Cushishgami cawanga mana yachag-tucuypa runa mayinwan ali cawagcunaga. Paycunami mushog patsata Tayta Diosnintsipita herenciata chasquengapag. 6“Cushishgami cawanga micanaypanograg y yacunaypanograg Tayta Diosnintsi munashgannog cawayta munagcunaga. Paycunatami Tayta Diosnintsi imaypis yanapangapag. 7“Cushishgami cawanga runa mayinta cuyapagcunaga. Paycunatami Tayta Diosnintsi cuyapangapag. 8“Cushishgami cawanga jutsata mana ruraypa Tayta Dios munashgannog cawagcunaga. Paycunami Tayta Diosnintsipa naupanman chayangapag. 9“Cushishgami cawanga runa mayinta amistatsegcunaga. Paycunatami Tayta Diosnintsi: ‘Wamrämi canqui’ nengapag. 10“Cushishgami cawanga Tayta Diosnintsi munashgannog cawashganpita chiquishga cagcunaga. Paycunatami Tayta Diosnintsi naupanman pushangapag. 11“Nogata chasquicamashgayquipita runacuna ashlishuptiqui, chiquishuptiqui y imaycatapis jitapäshuptiqui ama laquicäriytsu. 12Tsaynog nacashgayquipitami Tayta Diosnintsi premiuta gloriacho camaripäshunquipag. Gamcunatanogmi Tayta Diosnintsipa unay profëtancunatapis nacatsipäcorgan. Tsaynog caycaptenga imanog nacarpis cushicäriy. 13“Gamcuna cay patsacho cachinogmi carcaycanqui. Cachi tsulur rumilan quëdaptin manami imapagpis välintsu. Tsay mana välegta jitariptin pï-maypis jarucunmi. 14“Tsaynogpis atsquinogmi cay patsacho carcaycanqui. Tsaynog caycaptenga alayrinnincho marca cashgannog gamcunapis runacuna ricacushunayquipag shumag cawapäcuy. 15Manami pipis atsquita ratatsintsu cajun rurinman pacananpag, ni cawitu rurinman pacananpäga. Tsaypa trucanga alayrinninmanmi churan wayicho lapanta atsicyapänanpag. 16Runacuna tsacaypa ricananpag atsqui rataraycashgannog gamcunapis runacuna ricacushunayquipag Tayta Dios munashgannog cawapäcuy. Tsaynog cawashgayquita ricacurmi paycunapis tantyaconga Tayta Diosnintsi munashgannogna cawananpag. 17“Ama yarpapäcuytsu Moisés escribishgan leycunata y profëtacuna escribishgancunata manacagman churanäpag shamushgäta. Tsaypa trucanga shamushcä tsay escribiraycashganta runacuna imanogpa cumplinanpag cashganta yachatsinäpagmi. 18Jana patsa y cay patsa manarag ushacaptinmi Moisés y Tayta Diospa waquin profëtancuna escribishgancunapis lapan cumplengapag. 19Tsaynog caycaptenga pipis tsay escribishgancunata mana cäsucur y waquin runatapis mana cäsucunanpag yachatserga Tayta Diospa naupancho manacagman churashgami canga. Tsay escribishgancunata cäsucur y waquin runatapis cäsucunanpag yachatsirmi itsanga Tayta Diospa naupancho aliman churashga canga. 20Tsaynog caycaptenga Tayta Diosnintsipa palabran nishgannog cawapäcuy. Fariseo runacunanog y Moisés escribishgan leycunata yachatseg runacunanog janan shongula cumpleg-tucorga gamcunapis manami Tayta Diosnintsipa naupanman imaypis chayanquipagtsu. 21“Gamcuna musyanquimi Moisés escribishgancho caynog nishganta: ‘Runa mayiquita ama wanutsinquitsu. Runa mayinta wanutseg cäga juzgashgami cangapag.’ 22Tsaynog niptinpis noga caynogmi në: Manami runa mayinta wanutseg caglatatsu Tayta Diosnintsi juzganga, sinöga runa mayinta rabiapag cagtapis, runa mayinta ashleg cagtapis y runa mayinta manacagman churag cagtapis Tayta Diosnintsi juzgar infiernumanmi gaycongapag. 23“Tsaynog caycaptenga Tayta Diosnintsipag ofrendata altarman aparpis runa mayiquiwan jagayätsinacushga cashgayquita yarpar ofrendayquita tsaycho cachaycur aywanqui jagayätsinacushgayquiwan amistanayquipag. Nircurrag ofrendata Tayta Diosnintsipag entreganqui. 25“Tsaynogpis jaganta mana pägaptiqui quejashuptiquega autoridäman manarag chayar arreglapäcuy. Mana arreglaptiquega juezmanmi apatsishunquipag. Jueznami wardiacunawan carcilman wichgatsishunquipag. 26Tsaypitaga manami yargunquipagtsu lapan jagan cashgayquita manarag pägarga. 27“Gamcuna musyanquimi Moisés escribishgancho caynog nishganta: ‘Adulterio jutsata ama ruranquitsu.’ 28Tsaynog niptinpis noga caynogmi në: Yarpaynilayquichöpis juc warmita munaparga maynami adulterio jutsata ruragnog caycanqui. 29“Tsaynog captenga warmita ricar munaparga nawiquita jorgurir jitariycuy, derëcha cag nawiqui captinpis. Infiernuman gaycushga canayquipa trucanga más alimi canman wisculapis gloriaman chayaptiqui. 30Tsaynogla munapashgayqui warmita yataparga maquiquita cutsurir jitariycuy, derëcha cag maquiqui captinpis. Infiernuman gaycushga canayquipa trucanga más alimi canman juc maquiyoglapis gloriaman chayaptiqui. 31“Gamcuna musyanquimi Moisés escribishgan leycunacho caynog nishganta: ‘Pipis warminwan raquicar imarga papilta firmapätsun raquicashgan musyacänanpag.’ 32Tsaynog niptinpis noga caynogmi në: Pipis warminpita ama raquicätsuntsu. Mana jarucuycaptinpis raquicarga jutsayogmi caycan warmin juc runawan tar adulterio jutsata rurananpag. Tsaynoglami raquicashga warmiwan tag runapis adulterio jutsata ruraycan. 33“Tsaynogpis gamcuna musyanquimi Moisés escribishgan leycunacho caynog nishganta: ‘Imatapis ruranayquipag jurashpayquega mana gongaylapa cumplinqui.’ 34Tsaynog niptinpis noga caynogmi në: Imaypis ama juraytsu ‘Por Dios’ nirpis, ni ‘Por la tierra’ nirpis ni ‘Por ciëlo’ nirpis ni ‘Por Jerusalén’ nirpis. Cay patsaga Tayta Diosnintsipa chaquin jaruräcunanmi caycan. Ciëloga Tayta Diosnintsipa trönunmi caycan. Jerusalenga Tayta Dios acrashgan marcami caycan. Tsaymi ‘Por la tierra’ o ‘Por ciëlo’ o ‘Por Jerusalén’ nir jurashpayquega Tayta Diospa jutinta lutala jogaregnog caycanqui. 36Waquincunanami: ‘Por mi cabëza’ nishpan jurapäcun. Ni tsaynogpis ama jurapäcuytsu. Tayta Diosnilantsimi munayniyog caycan agtsayquita yanaman y yoragman ticratsinanpagpis. Tsaymi ‘Por mi cabëza’ nir jurarpis Tayta Diospa jutinta lutala jogaregnog caycanqui. 37Juranayquipa trucanga aunerga auninqui, mana aunerga ama auninquitsu. Jurayparag auniparga jutsatami ruraycanqui. 38“Musyanquimi Moisés escribishgan leycunacho caynog nishganta: ‘Nawinta jorguptenga quiquinpa nawintapis jorgutsun. Quirunta jorguptenga quiquinpa quiruntapis jorgutsun.’ 39Tsaynog niptinpis noga caynogmi në: Chiquishuptiquipis ama nanaparaytsu. Lagyashuptiquipis jucag cärayquita camapanqui. 40Pipis demandashushpayqui chompayquita guechushuptiquega punchuyquitapis apacunanpag cachaparinqui. 41Guepinta pulan lëwayag apapänayquipag obligashuptiquega juc lëwayagpis apapanqui. 42Imatapis ‘Goycalämay’ nir manacushuptiquega goycunqui. Tsaynogla imatapis ‘Manaycalämay’ nir manacushuptiquega manaycunqui. 43“Tsaynogpis musyanquimi runacuna caynog nishganta: ‘Cuyanacushgayquiwanga cuyanacunqui. Chiquishogniquitaga chiquinqui.’ 44Tsaynog nipäcuptinpis noga caynogmi në: Chiquishogniquicunata cuyanqui. Contrayqui ali cawananpagpis Tayta Diosnintsita manacunqui. 45Tayta Diosnintsega ali runacunapag y mana ali runacunapagpis intita jegatsimunmi. Tsaynoglami ali runacunapag y mana ali runacunapagpis tamyatsimun. Tayta Diosnintsi cuyapäcog cashgannog gamcunapis cuyapäcog carga paypa wamranmi carcaycanqui. 46Cuyanacushgalayquiwan cuyanacorga ama yarpapäcuytsu ali runa cashgayquita. Impuesto cobrag runacunapis cuyanacushgalanwanga cuyanacärinmi. 47Quiruyqui tincushgalanwan ali cawarga ama yarpapäcuytsu ali runa cashgayquita. Jutsasapa runacunapis tsaynoglaga cawapäcunmi. 48Tsaynog caycaptenga Tayta Diosnintsi cuyapäcog cashgannog gamcunapis cuyapäcog capäcuy.


text: 1Josafatqa may qhapaj karqa, may jatumpaj qhawasqataj. Chantá Achabwan suegro masis karqanku. 2Uj mashkha watasninman jina Josafatqa Samariaman rerqa Achabta waturikoj. Achabtaj ñak'acherqa ashkha ovejasta, wakastapis Josafatpaj, paywan khuska jamojkuna runaspajwan. Chaypitaj Achabqa mayta mañarqa Galaadpi Ramot llajtaman khuska maqanakoj rinankuta. 3Israelpa reynin Achabqa Judajpa reynin Josafatta tapurerqa: Galaadpi Ramot llajtaj contrampi noqawan khuska riyta munawajchu? nispa. Josafattaj kuticherqa: Noqawan soldadosniywanqa, qanwan soldadosniykiwan kashayku wañuchinaku maqanakuman rinanchejpaj, nispa. 4Chay jawa Josafatqa Israelpa reyninman nillarqataj: Mañarikuyki Tata Diostaraj tapurinaykita, nispa. 5Chantá Israelpa reynenqa tawa pachaj profetasta tantaykuspa, tapurerqa: Galaadpi Ramot llajtaman maqanakoj riykumanchu, chayrí amachu? nispa. Paykunataj kuticherqanku: Rillay maqanakoj, imaraykuchus Diosqa paykunata makisniykiman churanqa, nispa. 6Josafattajrí tapurerqa: Manachu kaynejpeqa Tata Diospa profetan kanman, paytapis tapurinanchejpaj? nispa. 7Israelpa reynintaj Josafatman kuticherqa: Ujwan kanraj; paynejta Tata Diosta tapuriyta atinchej. Payqa Imlaj churin Micaías. Chaywampis paytaqa chejnikuni, imaraykuchus mana jayk'ajpis allin kajtaqa willawanchu, manachayqa mana allin kajllatapuni, nispa. Josafattaj payman nerqa: Ama jinataqa parlaychu, nispa. 8Chay rato Israelpa reynenqa ujnin yanapajninta wajyaspa, kamacherqa: Kunitan pusamuy Imlaj churin Micaiasta, nispa. 9Chaypacha Israelpa reynin Achabqa, Judajpa reynin Josafatpis rey p'achasninkuwan p'achallisqa tiyasharqanku kamachina tiyanasninkupi, Samariaman yaykuna chay era pampaspi, tukuy profetastaj paykunaj ñawpaqenkupi, sut'inchasharqanku. 10Quenaanaj churin Sedequiastaj fierromanta wajrasta ruwakuspa, qhaparerqa: Ajinata nin Tata Diosqa: Kay wajraswan Siriamanta kajkunata wajraspa wañurachinkichej, paykunata tukuchinaykichejkama, nispa. 11Chay tukuy profetaspis kikillantataj sut'inchaspa, nisharqanku: Galaadpi Ramot llajtaman maqanakoj rillay, atipankitaj; Tata Diosqa chay llajtata qanman jaywasonqa, nispa. 12Chaykama Micaiasta wajyamoj rerqa, chay kachaqa payta nerqa: Tukuynin profetas uj similla reyman allin imasta sut'inchashanku. Mañakuyki qampis paykuna jinallataj reyman allin imasta sut'inchanaykita, nispa. 13Micaiastajrí kuticherqa: Tata Diosrayku jurani, Diospa niwasqallanta parlasaj, nispa. 14Chaymanta reypa ñawpaqenman yaykojtin, reyqa payta tapurerqa: Micaías, Galaadpi Ramot llajtaj contrampi maqanakoj riykumanchu, chayrí amachu? nispa. Micaiastaj nerqa: Maqanakoj rillaychej, atipankichejtaj; Dios qankunaman chay llajtata jaywaykusonqachej, nispa. 15Reytajrí payman kuticherqa: Mashkha kutitataj nisqayki, Tata Diospa sutimpi cheqa kajllata ninawaykitari? nispa. 16Jinapi Micaiasqa nerqa: Rikuni tukuy israelitasta orqospi ch'eqerasqas purikojta mana michejniyoj ovejas jina. Tata Diostaj nerqa: Kaykunaqa mana dueñoyojchu kanku; sapa ujninku wasisninkuman allillanta kutipuchunku, nispa. 17Israelpa reynin Achabtaj rey Josafatta nerqa: Manachu nerqayki kay runaqa mana jayk'ajpis allin kajta sut'inchawasqanta, manachayqa mana allin kajllata? nispa. 18Chantá Micaiasqa nillarqataj: Kunanqa Tata Diospa nisqanta uyariychej: Tata Diosta rikorqani kamachina tiyanampi tiyasqata, Paywan khuskataj kasharqanku janaj pachamanta ángeles paña ladompi, jinataj lloq'e ladompipis. 19Chaypacha Tata Diosqa tapurerqa: Pitaj riyta atinman Israelpa reynin Achabta nimoj, Galaadpi Ramot llajtaman rispa maqanakamunanta, chaypi wañuchisqa kanampaj? nispa. Ujkunaqa uj jinata nerqanku, ujkunataj waj jinata nerqanku. 20Chantá uj espiritoqa Tata Diosman chimpaspa, nerqa: Noqa reytaqa ch'awkiyamusaj, nispa. Tata Diostaj tapurerqa: Imaynatataj payta ch'awkiyanki? nispa. 21Chay espiritutaj nerqa: Rispa, reypa tukuy profetasninman llulla kajta parlanankuta yuyaychamusaj, nispa. Chaypacha Tata Dios nerqa: Qan atinki ch'awkiyayta; rispa, jinata ruwamuy, nispa. 22Kunanqa yachankiña, Tata Diosqa kay profetasniykej siminman llulla espirituta churasqanta; Tata Diosqa ninña qanta mana allin qhatirisunanta, nispa. 23Chantá Quenaanaj churin Sedequiasqa Micaiasman qayllaykuspa, uyampi laq'arqa, nerqataj: Maynintataj Tata Diospa Espíritun noqamanta llojserqa qanman parlanampajri? nispa. 24Micaiastaj kuticherqa: Chaytaqa yachallanki, maypachachus cuartomanta cuarto pakakuspa purinki chaypacha, nispa. 25Chantá Israelpa reynenqa kamacherqa: Micaiasta jap'ispa, presota apaychej kay llajtaj kamachejnin Amonpaman, jinataj churiy Joaspaman. 26Niychejtaj: Reyqa kamachin carcelman kay runata wisq'aykunaykichejta, chaypitaj pisi mikhunallata jaywaspa jap'inaykichejta reyqa allillanta kutimunankama, nispa. 27Micaiastaj kutichikorqa: Qanchus allillanta kutimunki chayqa, yachakonqa Tata Diosqa mana noqanejta parlasqan. Tukuy runas, kay nisqayta uyariychej, nispa. 28Jinamanta Israelpa reyninwan Achabqa, Judajpa reynin Josafatwanqa rerqanku Galaadpi Ramot llajtaj contrampi maqanakoj. 29Israelpa reynin Achabqa Josafatta nerqa: Maqanakuman yaykunaypajqa waj jinata p'achallikusaj, qantajrí rey p'achasnillaykiwan yaykunki, nispa. Ajinamanta Israelpa reynenqa waj p'achasta churakorqa, iskayninkutaj wañuchinaku maqanakuman yaykorqanku. 30Chaypacha Siriaj reynenqa kamachisqa maqanakupaj carretasnimpa kurajninkunata: Ama piwampis maqanakuychejchu, manachayqa Israelpa reynillanwan, nispa. 31Jinapis carrestasmanta kamachejkunaqa Josafatta rikuspa, yuyarqanku Israelpa reynin kasqanta, muyuykorqankutaj payta wañuchej churakunankupaj. Chantá Josafatqa qhaparikorqa, Tata Diostaj payta yanapaspa, chay soldadosta Josafatmanta karunchacherqa. 32Carretasmanta chay kamachejkunataj, mana Israelpa reynin Achabchu kasqanta reparaspa, manaña qhaterqankuchu. 33Jinapis uj soldadoqa arconwan uj flechata wayrallaman kacharerqa. Jinamanta Israelpa reynin Achabta jap'irparicherqa maqanakuna p'achasnimpa tinkuynin cheqapi. Chantá reyqa carretanta apaj runaman nerqa: Kutirichiy, orqhowaytaj kay maqanakuy ukhumanta, imaraykuchus wañuy patapiña kashani, nispa. 34Maqanakoyqa chay p'unchaypi may sinch'i karqa. Israelpa reynenqa chay carretampi sayasqallapuni karqa ch'isiyanankama sirios qhawarisqa. Inti yaykuyta jinataj wañorqa.


text:
Sansa k'anchana
Sansa k'anchana nisqaqa pinchikilla michata achkiy michaman t'ikraq - aswantaq q'uñi michaman - k'anchanam.
Sansa k'anachanaqa ch'usaq p'ulin q'ispillupi q'illay (Wolframyu, Osmiyu, ñawpa pachataq k'illimsamanta) q'aytuyuqmi.
Chay q'aytunta pinchikilla purichkaptinqa, q'aytu q'uñikunmi, sansachkaspa achkichkaspa.
Ñawpaq kaq sansa k'anchanataqa Thomas Alva Edisonsi wallparirqan.
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Sansa k'anchana.


text: 1Mana kallpayoqñan karqapushani, kawsayniymi p'uchukayninman chayarqapushanña, aya p'ampana t'oqon suyamushawanña. 2Cheqaqtapunin burlakuqniykunalla muyuykushawan, tukuy p'unchaymi cheqnikuwasqankutaqa yachashani. 3Qanllan, Diosníy, ñoqamantaqa rimariwaq, manan pipas ruwanmanchu aswanqa qanllapunin. 4Qanmi yuyayninkutapas muyurqachinki, chayraykun mana munanichu atipawanankuta. 5Qolqerayku amigonta hap'iykachiq runaqqa wawankunan ñawsayaspa muchunqa. 6Diosmi runaq siminman churaykuwan, chaymantapas uyaypin thoqaykuwanku. 7Nanaymantan ñawiypas tutayaykapun, ñoqapas yanqa llanthullañan kashani. 8Chayta rikuwaspan chaninkunaqa musphankuraq, mana huchayoqkunan millay runakunapaq phiñakunku. 9Chaywanpas chaninkunaqa allintan sayanqaku, chaninta ruwaqkunaqa aswan-aswantan kallpachakunqaku. 10Kunantaq llapaykichis qayllaykamuwaychis, manan qankunapiqa hukllatapas yachayniyoqta tarisaqchu. 11Kawsasqay p'unchaykunan tukukapun, yuyaykusqaykunan lliw ñut'ukapun, lliw munasqaykunan qaqapapun. 12Qankunan ichaqa p'unchaytapas tutaman tukuchinkichis, laqhayaq ch'ampiqpi kashaspapas: Sut'irimushanñan, ninkichis. 13Kunanqa suyakushani wañuyllatañan, laqhayaqpi siriykuspan puñuykapusaq. 14Aya p'ampanatan: Taytáy, nisaq, kurukunatan: Mamáy, panáy, nisaq. 15Chay hinari, ¿maytaq suyakuyniyqa? ¿Maypitaq kapun allin-kayniyqa? 16¿Ñoqawan kuskachu Wañuy-pachaman uraykunqaku? ¿Ñoqawan kuskachu hallp'aq sonqonman haykupunqaku? nispa.


text: 1Chay qhepatataq Davidqa waranqa soldadoq umallinkunawan, pachak soldadoq umallinkunapiwan rimarqan. 2Hinaspa llapan huñuykusqa Israel runakunata nirqan: –Allinchus qankunaman rikch'akusunkichis, Diosninchis Señor Diospa munaynintaqchus kanmanpas chayqa, Israel suyuntinpi wakin wawqenchiskunaman willaqkunata kachasun, hinallataq llaqtankupi tiyaq sacerdotekunamanpas, Leví runakunamanpas. Ahinapin llapanku ñoqanchiswan huñukunqaku. 3Chaymantataq Diosninchispa arcanta kayman apakampusun, rey Saulpa tiemponmantañan arcamanta mana yuyarinchischu, nispa. 4Hinan llapa huñuykusqa runakuna: –Arí, ahinata ruwasun, nirqanku, paykunaman allin rikch'akusqanrayku. 5Chaymi Davidqa Egipto suyupi kaq Sihor mayumanta Hamat Q'asakama tiyaq llapan Israel runakunata huñuykurqan, Quiriat-jearimmanta Diospa arcanta apanankupaq. 6Hinaspan Davidqa rirqan llapan Israel runakunapiwan Judapi kashaq Quiriat-jearim nisqa Baala llaqtata, Señor Diospa arcanta chay llaqtamanta apanankupaq. Chay arcaqa Señor Diospa sutinwan sutichasqan karqan, paymi querubinkuna chawpipi tiyashan. 7Hinan Abinadabpa wasinmanta Diospa arcanta aparqanku huk mosoq carretapi. Uzawan Ahiowantaq carretata puriysirqanku. 8Davidtaq llapan Israel runakunapiwan Diospa ñawpaqenpi tukuy kallpawan takispa tusurqanku, hinataq tocarqanku arpata, tawtinkuta, tinyata, platillota, cornetatawan. 9Quidonpa eranman chayaqtinkutaq, torokuna carretata urmachiyta munaqtin, Uzaqa arcata makinwan llamiykuspa sayaykachirqan. 10Hinan Señor Diosqa sinchita Uzapaq phiñakurqan arcata makinwan hap'iykusqanmanta, chaymi Uzata muchuchirqan, kaq ratotaq Diospa arcan qayllapi wañusqa wikch'ukurqan. 11Davidtaq phiñakurqan Uzata Señor Diospa wañuchisqanmanta, chaymi haqay p'unchaymanta chay cheqasta “Perez-Uza” nispa suticharqanku. 12Chay p'unchaymi Davidqa Diosta manchakuspa nirqan: Chhaynaqa, ¿imaynatan Diospa arcanta wasiyman apasaq? nispa. 13Chayraykun payqa Diospa arcanta Jerusalenman mana aparqanchu, aswanpas Gat llaqtamanta Obed-edompa wasinman apachirqan. 14Chaypin Diospa arcanqa kinsa killa karqan, Señor Diostaq Obed-edomta familiantapas tukuy kaqninkunatapas samincharqan.


text: 1- 2Kriyiq masiykunamanta, warmi kaqkunata nishaykillapa: Qusaykillapata allita kasur shumaqta kawsayllapa. Chaynu shumaqta kawsatkillapa, chay qusayki mana kriyiq karmapis kwintata qukar ninqa: "Kriyishanraykumi waknuqa kawsan" nir. Chaymi paypis Jesucristupi kriyinqa, kusa shumaq rispituwan kawsashaykillapata rikarla, mana imata willar ima yach'achishaykillaparaykuchu. 3Kriyiq masiykuna, manami anaykillapalapi kusala ukmanta ñaqsakur, kusala ch'aniyjun urumanta rurakasha imata yakakur chaynulla kusala ch'aniyjun rach'pata yakakur imachu, kusa shumaqqa kankillapa. 4Chaynu anaykillapalapi mudakunaykillapamantaqami, tukuy imapi allinla kaqpaq yarpushaykillapa, chaynulla qusaykillapata kasushaykillapa kusala allinqa. Chaynu karmi, Tayta Dyuspa naypanpiqa kusala shumaq allin kayankillapa kanqa. 5Chaynumi karan unay tyimpupi warmikunapis. Paykunaqami Dyuslapi kusalata kunfyakar, qusanllapamatapis kusalata kasur ima kawsaqllapa. 6Yarpushunllapa rukunchikllapa Sarapaq. Paymaqami runan Abrahamta kusalata kasur, uk mantakuqpaqna riqsiran. Chaynumi qamkunapis rurayllapa qusaykillapawanqa. Chaqa chaynu Tayta Dyusta allita kasur, chaynulla qusaykillapata kasur imaqami, imanutaq chay warmisita Saramaqa mana imamantapis manchakur imachu kawsaq, chaynu kayankillapa kanqa. Chaynuqami Sarapaqa wamran yupayna kayankillapa. 7Qamkunapis ullqu kaqkuna, shumaqta kawsayllapa warmikillapawan. Yarpuyllapa: Warmikipismi kusata sirbin nir. Chaqa warmikillapaqari mana qamkuna yupay jwirsayjun karmapis, Dyuspa wamran kar, paywan maydiya kayanqa, qamkuna yupaylla. Chaymi warmikita rispitar shumaqta kawsayllapa. Chaynuqami Dyusqa uyapanqa payman mañakutkillapamapis. 8Nishaykillapapis: Shumaqta tukuynikillapa kawsayllapa, uk yarpuylana kar llakipanakur ima taytaykillapamanta mamaykillapamanta uknikillapawan yupay. Amami kusa kani nir imachu, llakipakur ima mana imayjun yupay kawsayllapa. 9Chaynulla mayqan ima mana allinta rurashutinllapapis, amami qamkunaqa mana allintaqa rurankillapachu. Mayqan jurapashutinllapapis, amami qamkunaqa jurapankillapachu. Chaymi imanu rurashutinllapapis Dyusman mañakuyllapa bindisir yanapananpaq. Chaqa Dyusqami shumaq bindisikasha kanaykillapapaq akrashushallapa. 10- 12Chaypaqmi Dyus nitin iskribikashankunapiqa nin: "Mayqanpis shumaqta kawsayta munaqqa, ama ima mana allinta rimanqachu. Chaynulla amami llullakunqalamapischu. Chaqa Amitunchikqami allin kaqkunata kuytan. Chaynulla mañakutinpis uyapan. Nataq chay mana allinta ruraqkunamantaqami payqa chiqanchakan. Chayraykumi qamkunaqa, ama ima riqchaq mana allintaqa rurarchu, ashwan allinlata rurar shumaqchanakur ima kawsayllapa". 13Allita yarpuyllapa: Maydiyapis allinlata rurar kawsatkillapaqa, mana mayqanpis qischashunanllapapaqqa allin yupaychu. 14Piru allinlata rurar kawsashaykirayku qischashutinllapamapis, Dyuspaqqa kusala shumaqna kankillapa. Chaymi chayta yach'arqa, ima pasashutinllapapis amami manchakunkillapa imalapischu, chay mana allinta rurashuqkunamantaqa. 15Ashwanmi tukuy shunquykillapawan Amitunchiklapi yarpukunkillapa. Chaymi ninkillapa: "Kusala puytiq Amituy Jesucristulatami manchar sirbishaq" nir. Chaynu karnaqa qischakarmapis kusalata aligriyatkillapa, mayqanpis kaynu tapushunmanllapa: ¿Imaraykutaq aligriyankillapa qischakarmapis? nir. Chaynu tapushutinllapaqami, ama manchakurchu aligrila das willankillapa. Piru amami kusa kani nir imachu, shumaqlata willankillapa kriyishaykillaparayku. 16Chaynulla amami mana allinta yarpur imachu kankillapa tapushuqllapakunawanqa. Chaynu shumaq paykunawan kar, Jesucristupi kriyishaykillapapaq shumaqta willatkillapa imaqami paykunaqa pinqakunqallapa shumaqta rimashaykillaparayku. 17Chaymi mana allinta rurashanchikrayku qischakanamantaqa, ashwan allinta rurashanchikrayku qischakanapaqqa allin, Dyusninchik chaynu qischakanapaq nisha katinqa. 18Nishaykillapa, imanutaq Jesucristumaqa, paylla qischakaran uk kutila tukuy tyimpupaq, uchanchikllapamanta washamanallapapaq. Payqami kusala allin karmapis Dyuswan pullachamanallapapaq tukuy mana allin kaqkunapaq qischakaran. Chaynullami paypa kwirpunqa wanuran, piru Ispiritunqami mana wanuranchu. 19- 20Yach'ashanchikllapanumi Noepa tyimpunpi runakunaqa Dyusta mana kasurchu wanuran. Chaynu wanurllapami prisukasha yupayna kidaranllapa. Chaymi ashwan Jesucristuta wanuchir pampatinllapaqa Ispiritunqa rir, chay wanusha prisu yupay kaqkunata willaran. Chaqa chay tyimpuqami Tayta Dyus yarpuran, imanupiqach'i Noe' chay wampuq wasita rurar tukchinankamanqa kasumanmanllapa nir. Piru mana kasushanllaparaykumi, wanuranllapa. Nataq Noemi ayllunkunawanqa uchu karanllapa. Chaymi Dyuspi kriyishanllaparayku aykala karmapis washakaranllapa yakumantaqa. 21Chaynullami kanan nuqanchikkunapis Jesucristupi kriyishanchikraykuqa shutikunchikllapa ima. Piru kriyishanchikraykulami washakanchikllapa. Chaqa yakupi shutikur imaqa manami kwirpunchik tiqti kashanraykuchu yakumanqa yaykunchik. Ashwanmi chaynuqa rurayanchik yarpunapaq uchanchikta wanuchiq yupayna kar, Dyuspa naypanpiqa kusa allinla shunquyjun imana kanallapapaq. Chaymi chaynu shutikurqa intrakayanchik Jesucristo wanur, qashan kawsamushanrayku, washakayta puytinchikllapa nir. 22Kananqami payqa syiluman risha, Dyuspa allilaw qichqanpi tayan, tukuylata rikar ima mantamarninchikllapa. Chaymi Dyuspa angelninkuna, chaynulla tukuyla rikaypaq mana rikaypaq mantakuqkunamapis Jesucristuta manchar kawsanllapa.


text: 1Chaypita nä ishcay quima junagtam Jesusga yapay cutirun Capernaum marcata. Chay cutinganta mayarärir runacunaga pasay-pacham gotucarärin Jesús cayangan wayiman. 2Nä manam jäcurachu chay wayipaga ni punculansi, nätan Jesusga ali willapatam yachrayächira. 3Jinarcurmi Jesús cayangan wayicagman chrarärichin chruscu runacuna juc uncutucusha runata. 4Nätan runacuna junta captinmi Jesús cayanganman mana yaycachiyta atipapäcurachu. Chauraga Jesús cayangan wichanninpam wayipa gatanta gachrachrärir gueshyagta quirmantinta wascawan cachrarparärin Jesuspa naupanman. 5Chaypitam payman yupachicurcayanganta tantiarur, Jesusga gueshyagta cay nirun: “Wamralä, juchaycunata nämi perdonarug”. 6Niptinmi Moisés isquirbinganpita yachrachigcuna, juc ishcay chaychru tayarcayagcunaga shongolanchru cay nirärin: 7“¡Wä! ¿Imanirtag cay runa chaynuy riman? Chaynuy rimarga Diostucuyantag. Dioslam runacunapa juchantaga perdonan, manam pisi jucga”. 8Nätan chaynuy pinsiarcayanganta tantiarurmi Jesús cay nir tapurun: “¿Imanirtag shongolaycunachru chaynuy pinsiarcayanqui? 9¿Imatatag mas fäsi nichwan cay uncutucusha runata? ¿‘Nämi juchaycunata perdonarug’ niytachu? u ¿‘Sharcuy, cämayta apacurcur, aywacuy’ niytachu? Ishcayninsi mana ruray atipänan runalapagga. 10Nätan noga jana pachapita shamusha runam ichaga munayniyog cayä juchacunata perdonänäpag. Nätan chaynuy cangäta musyapäcunaypag cay gueshyagta nishag: 11Sharcuy, cämayta apacurcur wayiquita aywacuy”. 12Niptin gueshyagga chayüram sharcurun. Jinarcurmi quirmanta apacurcur aywacun lapan runacuna rircararcayaptin. Chaynuy ruraruptinga mayacasham ricacarärin lapansi. Chaypitaga Tayta Diostam alawayta galacayärin cay nir: “Manam imaysi ricaranchichu pitas caynuy ruragtaga” nir. 13Chaypitam Jesusga Galilea gochra manyanman aywacun. Jinarcurmi paycagman runacuna chraräriptin yachrachira. 14Chaypita nä aywayarmi Mateota ricapurun, Romapag patenti cobracunanchru tayayagta. Pay cara Alfeopa churinmi. Paytam Jesusga cay nirun: “¡Uryashun nogawan!” Niptin Mateoga tayayanganpita sharcurcurmi aywacun Jesuswan. 15Chaypita Jesusga Mateopa wayinchrümi micuyara discïpuluncunawan, patentita cobrag achca runacunawan, jinaman waquin juchasapacunawan. Jesusta chay gatirag runacuna achcam capäcura. 16Chayta ricarmi Moisés isquirbinganta yachrachigcunawan fariseocunaga, jinaman jucha rurag runacunaga tapurärin Jesuspa discïpuluncunata: “¿Imanirtag wac yachrachipäcushugniqui micun upyan patenti cobragcunawan, jinaman juchasapacunawan?” nir. 17Chay nipäcugta mayarurmi Jesusga nirun: “Mana gueshyagcunaga manam munapäcunchu jampicugta. Jampicugtaga munapäcun gueshyagcunalam. Chaura nogaga manam aywamurä mana juchaynagcuna ashigchu, antis gueshyagcuna yupaysi cayag runacunamanmi aywarayämü salvanäpag”. 18Jucpaychrümi juc ishcay runacuna Jesusman chrarärin cay nir tapucug: “Fariseocunapawan Juanpa discïpuluncunaga malagapäcunmi, nätan ¿imanirtag gampa discïpuluycunaga mana malagapäcunchu?” Chay nir tapupäcura fariseocunapawan Juanpa discïpuluncuna imaysi malagag capäcuptinmi. 19Chaura Jesusga nirunmi: “¿Juc runa casaraptin gayachimusha runacuna malagapäcunchu? Manam. Casaracug olgo paycunawanrag cayaptinga, chaura casaracug olgo cayangancamaga manam malagapäcunchu. 20Nätan nogata chay casaracug olgonuysi cayagta chregnimagcuna aywachipäcamänan junag chraramuptinmi ichaga malagapäcungaga. Chaymi cay mushog yachrayächingaga mana tincunchu paycuna yachrachinganwanga. 21Shumag tantiapäcunaypag mä cayta niyärishay: Manam pisi macwa jacuta remendanchu mushog sagpiwan. Mushog sagpi guentir chay macwa jacuta mas jatuntam lachichin. 22Manatan vïnu chayrag rurashatas wiñanchichu macwa wagalamanga. Macwa wagalaman wiñarushaga pogorimur lachichinmi. Chauraga ishcayninmi pampanman ruracarun. Chaymi mushog wagalaman chayrag rurasha vïnutaga wiñanchi. Chaynuymi cay mushog yachrayächingäsi cayan”. 23Chaypitam juc jamana junagchru Jesusga discïpuluncunawan aywarcayara trïgu wiñayag chracracagpa. Jinarcurmi discïpuluncunaga palaricurcara ishcay quima tullulata micanasha capäcur. 24Chayta ricarmi fariseocunaga Jesusta tapurärin: “¿Imanirtag discïpuluycunaga palarärin trïguta canan jamana junagchru?” 25Nipäcuptinmi Jesusga nirun: “¿Gamcuna manachu leyipäcuray Davidpita, jinaman yanapagnincunapita micanasha car rurapäcunganta? 26Paycunaga Diospa wayinmanmi yaycapäcura, chaychrümi sacerdöticunapa mas mandagnin Abiatar jutiyogga, gorura Dioslapag nisha tantacunata. Chaytaga sacerdöticunalam micapäcug cara”. 27Jesusga chay nircursi cay niraran: “Jamana junagtaga Dios camasha runa yanapasha cananpagmi; manam jamana junagchru mana imatas ruralar cananpagchu. 28Chauraga noga jana pachapita shamusha runapa munaynïchrümi cayan jamana junagsi” nira.


text: 1—Cheqaptapunim nikichik, pipas ovejapa corralninman mana punkunta yaykuspa huklawnin yaykuqqa suwam hinaspa salteaqmi. 2Punkun yaykuqmi ichaqa ovejakunapa michiqnin. 3Punku cuidaqpas kichanmi yaykunanpaq chaynataqmi ovejakunapas uyarintaq sutinmantakama qayaptin, chayñam qarqon corralninmanta. 4Ovejakunata kanchanmanta qarqospanmi puntanta rin, ovejakunañataqmi qayasqanta uyarispan qatin. 5Mana reqsisqantaqa ovejakunaqa manam qatinchu, ayqekunmi chayna runamantaqa, vozninta mana reqsisqanrayku. 6Chay rikchanachiyta niptinpas paykunaqa manam entienderqakuchu. 7Jesusmi huktawan nirqa: —Cheqaptapunim nikichik, ñoqam kani ovejakunapa yaykunan punku. 8Ñoqamanta ñawpaq hamuqkunaqa karqa suwakunam hinaspa salteaqkunam chaymi ovejakunaqa mana kasurqachu. 9Ñoqam punku kani, chayninta yaykuqqa salvakunqam. Payqa oveja hinam yaykunqapas hinaspa lloqsimunqapas hinaspa pastotapas tarinqa. 10—Suwaqa yaykun suwakuruspa wañurachinallanpaqmi hinaspa purmachinanpaqmi. Ñoqam ichaqa hamurqani kawsanaykichikpaq hinaspa kawsaywan huntasqa kanaykichikpaq. 11Ñoqaqa kani allin michiqmi. Allin michiqqa vidantam qon ovejankunarayku. 12Pagollapaq michiqmi ichaqa atoq hamuptinpas ovejakunata saqeruspan ayqekun, manamá payqa dueñochu nitaqmi ovejakunapas paypachu. Chaymi ovejakunatapas atoq hapiruspan cheqechin. 13Pagollapaq michipakusqanraykum ayqekun mana imapas qokuptin. 14—Ñoqaqa kani allin michiqmi. Taytayqa reqsiwanmi, ñoqapas Taytaytaqa reqsinim, reqsinitaqmi ovejaykunatapas hinaptinmi paykunapas reqsiwan. Chaymi vidayta qoni paykunarayku. 16Kachkantaqmi sapaq ovejaykunapas kay corralpi mana kaqkuna. Paykunatapas pusamuptiymi vozniyta uyarinqaku, chaynapim kanqa chulla kanchallaña hinaspa chulla michiqllaña. 17—Vidaytam qoni kaq kawsarimunaypaq, chaymi Taytay kuyawan. 18Manam pipas vidaytaqa qechuwanmanchu, kikiymi qosaq vidaytaqa. Makillaypim kachkan qonaypaqpas chaynataq kawsarimunaypaqpas. Chaynatam kamachiwarqa Taytay. 19Chay nisqanta uyariruspankum judiokuna mana acuerdochu karqaku. 20Achkaqmi nirqaku: —¿Imapaqmi uyarinkichik? Payqa demonioyoq locom —nispa. 21Wakinninñataqmi nirqaku: —Demoniopa huntasqanqa manam chayna sumaqllatañaqa rimanmanchu. Demonioqa manam ñawsataqa qawarichinmanchu —nispa. 22Jerusalen llaqtapim para tiempopi Templo Dedicacion Fiesta karqa. 23Jesusmi purichkarqa Salomonpa Portalninpi. 24Chaymi judiokuna muyuykuspa nirqaku: —¿Haykapikamataq iskayrayachiwankiku? Qam Cristo kaspaykiqa clarotayá willawayku —nispa. 25Jesusñataqmi nirqa: —Ñam nirqaykichikña ichaqa manam creerqankichikchu, tukuy imatam rurani Taytaypa atiy qowasqanwan, chaykunam ñoqamanta willakun. 26Qamkunaqa manam ovejaykunachu kankichik chaymi mana creenkichikchu. 27Ovejaykunaqa vozniytam uyarin, ñoqapas paykunataqa reqsinim, chaymi paykunaqa qatiwanku. 28Ñoqam paykunaman qoni wiñay kawsayta chaymi paykunaqa haykapipas mana chinkanqachu, manataqmi pipas qechuwanqachu makiymantaqa. 29Tukuy ima qoqniy Taytayqa llapanmantapas atiyniyoqmi chaymi mana pipas atinmanchu Taytaypa makinmanta qechuytaqa. 30Taytaywanqa hukllam kaniku. 31Judiokunañataqmi huktawan hatarirqaku rumiwan chamqanankupaq. 32Chaymi Jesus nirqa: —Achkatam rurarqani allin ruraykunata Taytaypa atiy qowasqanwan, chaynaqa ¿mayqanninmantataq rumiwan chamqawayta munankichik? —nispa. 33Judiokunañataqmi nirqa: —Chamqapaytaqa munaykiku manam allin rurasqaykimantachu aswanqa rimaspayki Diosta piñachisqaykimantam chaynataq runa kachkaspayki Dios tukusqaykimantam —nispa. 34Jesusñataqmi nirqa: —Qamkunapa leynikichikpim qellqasqa kachkan: “Ñoqam nirqaykichik qamkunaqa dioskuna kasqaykichikta” nispa niq. 35Manam negachwanchu Bibliapa nisqantaqa. Diosqa suticharqa dioskunawanqa willakusqankuna chaskiqkunatam. 36Taytam sapaqchawaspan ñoqata kachamuwarqa kay pachaman, chaynaqa ¿imaynataq ninkichik qamkunaqa: “Diostam insultan” nispaqa “Diospa churinmi kani” nisqayraykuqa? 37Taytapa ruranankunata mana ruraptiyqa amayá creewaychikchu. 38Ichaqa paypa rurananta ruraptiyqa manaña ñoqapi creespaykichikpas rurasqaykunapiyá creeychik, chaynapim yachankichik Taytawanqa huklla kasqayta. 39Huktawanmi Jesusta presochayta munarqaku ichaqa paykunamantam lluptirurqa. 40Jesusmi kasqallan kutikurqa Jordan Mayupa waklawninman, chaypim ñawpaqta Juan bautizarqa, chaypi Jesus kaptinmi 41qawanankupaq achkallaña runakuna rirqaku. Chayman rispankum ninakurqaku: —Juanqa manam ima milagrotapas rurarqachu, Jesusmanta nisqanmi ichaqa cheqap —nispa. 42Chaymi Jesuspi achkaq iñirqaku chay lugarpi.


text: 1Diosníy, qhaparikamususqayta uyariway. Uyariway mañakusqasuyta. 2Kay pachaj k'uchunmantapacha Qanta qhaparikamuyki, sonqoypa kallpan wañunayashajtin. Noqamanta aswan jatun kaj chhankaman pusaway. 3Qanmin pakakunay kanki. Enemigoymanta librakunaypaj, sinch'i alto torre jina kanki. 4Wasiykipi wiñaypaj tiyakuyta munani, lijrasniyki urapi pakasqa. 5Qan, Diosníy, imatapis ruwanaypaj nisqasuyta uyariwanki, herenciatataj Qan qowanki, Qanta manchachikojkunapaj kashan, chayta. 6Reyman unay kawsayta qoy, ari. Unay unay watasta kawsachun. 7Reyqa Diospa ñawpaqempi wiñaypaj kakuchun. Munakuywan, cheqan kaywantaj payta waqaychay. 8Jinata sutiykitaqa wiñaypaj yupaychasaj, sapa p'unchaytaj imatapis ruwanaypaj nisqayta junt'asaj.


text: 1Chaura paycunata nä alisca laquisha “Aywalärag” nircurga, jegarärï juc büquimanmi. Chaypitam aywacurcarä mana maychrüsi shayular Cos marcacama. Chay marcapita aywarmi warantinga chrarärï Rodas tishgoman. Chaypitas aywacurcarä Pátara marcamantan. 2Pätarachru tarirärï juc büquitam Fenicia ninganman nä yargogpag cayagta. Chayman jegarcurmi aywacurcarä. 3Chay Feniciata aywar ricapapäcurä Chipre ningan tishgotaga ichognïcunachrümi. Chaynuypam aywapäcurä Siriata. Chauraga büquichru ima-aygatas apanganta, Tïro marcachru jorgonan captinmi, chaymanrag yaycarärï. 4Chaura chay Tïrochrüga tarirärï Jesusman yupachicugcunatam. Chaychru paycunawan capäcurä ganchris junagran. Chaychrümi Jesusman yupachicugcunaga Santu Espíritu musyachiptin Pablota cay nipäcura: “Amar aywaychu Jerusalenta” nir. 5Chaura nä ganchris junag cacurcurga, yargarärï aywacurcänäpagmi. Chaypitam Jesusman lapan yupachicugcunawanga aywapäcurä warmintinwan, jinaman wamrantinwancama marca manyancama. Chay gochra manyanchrümi gongorpacuyur Tayta Diosta manacurcarä. 6Chaypitam ichaga “Nä aywalä” nircurga jegarärï büquiman. Nätan paycunas cuticurcara wayincunatam. 7Tïropita yargorurga, aywacurcarä Tolemaida marcacamam. Chayman chrarurga aywapäcurä Jesusman yupachicugcuna saludagmi. Chaychrüga paycunawan capäcurä juc junagmi. 8Warantinmi ichaga yargarärï chraquilapa Cesareata aywapäcunäpag. Nä Cesareaman chrarurga, aywapäcurä Jesuspita willapacug Felipepa wayintam. Pay cara chay ganchris acrasha olgocuna castam. Nätan paypa wayinchrümi gorpachacurcarä. 9Felipepa chruscum warmi churin cara. Chay churincuna capäcura mana olgo reguegcamam, jinaman Diospa willacugnincunam. 10Chaychru nä achca junag carcayaptïmi, chraramura Judeapita juc runa Agabo jutiyog. Payga cara Diospa willacugninmi. 11Chaypitam payga Pablopa cintüra watacunanta charircur, watacurun ishcaynin chraquinta, ishcaynin maquinta cay nir rimaräcur: “Santu Espirituga cay nirayämanmi: ‘Jerusalenchru Israel castacunaga cay cintüra watacunapa runanta, cay watacuyangänuymi rurapäcunga, nätan juclä caru nación runacunapa maquincunamanmi jitayusha canga’ ”. 12Chay nirärimaptinga Cesareachru Jesusman yupachicugcunawanmi Pablota nogacunaga cay nipäcurä: “Chauraga amanar aywaychu Jerusalentaga”. 13Nätan Pabloga cay nirärimanmi: “¿Imanirtag wagarcayanqui? ¿Imanirtag laquicarcayächimanqui? Nogaga Munayniyog Jesuspa jananga manam manchächu Jerusalenchru watasha caytas ni wanuchipäcamänantas”. 14Nä mana imanaypas quëdachiyta atiparga “Munayniyog Dios rurachun munangannuy gamwan” nirärïmi. 15Chaypitam ichaga, nä imaläcunatas camaricarcärirga jegapäcurä Jerusalenta. 16Chay aywapäcuptï, chaychru Jesuspa discïpuluncunaga ishcay quimanuymi nogacunawan aywapäcura. Jinarcurmi chraräriptïga pushapäcamara Chiprepita Mnasón jutiyog discïpulupa wayinman chaychru gorpachacurcänäpag. 17Chaura Jerusalenchrüga Jesusman yupachicugcunaga chrasquicaräriman alisca cushisham. 18Warantinga Pablowan aywapäcurä Santiagowan tincupäcunäpagmi. Santiagoman chrapäcunäpagga payga Jesusman yupachicugcunapa mandagnincunawanmi carcayänag. 19Chaychru Pabloga nä lapanta saludarcurga willapara juc casta runacunachru Dios yanapaptin ima-aygatas lapan rurangancunatam. 20Chaynuy willaparuptinga, Tayta Diostam alawapäcura. Chaypitam Pablota cay nipäcura: “Jesusman yupachicug-mayï, gam musyayanquim waranganpa cay Israel castanchicuna, Jesusman yupachicurcanganta, nätan lapansi paycunaga munarcayan Moisés isquirbingannuy lapan ruraytaran. 21Paycunatam willapapäcusha maychru chaychru yachrag Israel castanchicunatas cay nir yachrachingayta: ‘Ama Moisés isquirbingannuy rurapäcuychu’, jinaman ‘Ama churiquicunatas señalapäcuychu’ ningayta. 22Chauraga ¿gamga ima ruraytatag pinsiayanqui? Cananga fijum runacunaga musyaräringa chrämungayta. 23Antis nogapitaga caynuy ruraruy: Caychru cayan chruscum olgocuna. Paycunaga Diostam ‘Agchäcunatam mana rutuchicurcäshagchu’ nisha capäcura. Chaymi cananga rutuchicurcänanpag nä ayparayämun. 24Chauraga paycunata pushacurcur ayway Diospa wayinta. Jinarcur paycunawan parëju maylacarcämuy Dios ningannuy, jinaman pägamuy lapan gastuta paycunapitawan. Chaypita agchanta rutuchicurcächun. Chaynuy ruraruptiquiga, runacuna tantiaräringa yanga rimay gampita cangantam, jinaman gamsi Moisés isquirbingannuy lapanchru ali cäsucuyangaytam. 25Nätan juc casta runacuna Jesusman yupachicugcunapagmi ichaga nä apachisha capäcü cartata caycunata mana rurapäcunanpag: diosnincunata micuy garapäcunganta mana micapäcunanpag, yawarta mana micapäcunanpag, wanuypa wanusha uywacunata mana micapäcunanpag, jinaman warmin warmin, olgon olgon mana cawapäcunanpag. Chaura paycunapitaga manam ima pinsiananchis canchu”. 26Chaura warantinga chay nipäcungannuylam Pabloga chaychru cayag chruscu olgocunata pushacurcur aywara maylacug Dios ningannuy. Jinarcurmi yaycura Diospa wayinman. Chaychru sacerdöticunata imayman chay ganchris junag aypamunantas willag, chay aypamug junagchru lapanpita juctacama uywacunata Diospag rupachipäcunanpag. 27Chaura chay ganchris junag nä aypanayämuptinmi, Asia ninganpita aywamusha Israel casta runacuna Pablota ricaparärin Diospa wayinchru. Chauraga chaychru lapan runatam sucsutarärin gotucapäcunanpag. Jinarcurmi Pablota charircärirga gaparapäcura cay nir: 28“Israel casta olgocuna yanapapäcamay. Cay runam maypas chaypas puriyämun lapan runacunata lutanta yachrayächir. Cayga lutanta yachrayächin nacionninchipitam, Moisés isquirbinganpitam, jinaman Diospa cay wayinpitam. Manam chaylapishchu; canansi cay runaga Diospa wayin sawan ruyimanmi yaycarachinag Israel casta runacuna gotucarcänanman juc casta runacunata. Chaynuy rurarga Diospa wayintam manacagpag ricayächin”. 29Chaynuy nipäcura Efesopita Trófimo runawan Pablo chay marcachru puripäcugta ricarärirmi. Chaymi chay runacunaga pinsiarärira cay nir: “Pabloga chay Tröfimotaga fijuchr Diospa wayinman pushara” nirmi. 30Lapan runacuna chay marcachru nä sucsutänacarcärirga, chrarärimun wayrala Pablocagmanmi. Jinarcurmi Pablota charirärirga garashtapäcura Diospa wayinpita washaman. Chaylam chay wayipa puncuncunata wichrgarärin. 31Nä Pablota wanuchinanpag carcayaptinmi willarärira waranga soldäducunapa mandagninta, Jerusalenchru lapan runacuna sucsutänacurcur, lutan rurarcayanganta. 32Chaura willaräriptinga chayüram waranga soldäducunapa mandagninga, soldäduncunata jinaman pachrac soldädu mandagcunata goturcachirga aywara chay runacunacagman. Chay waranga soldäducuna mandagta soldäduncunatawan ricaparärirga, manam nä Pablota magapäcurachu. 33Chauraga waranga soldäducunapa mandagninga ashuyurmi soldäduncunata “Cay runata charircur ishcay cadenawan watapäcuy” nirun. Nä wataräriptinmi tapura pi cangantas, jinaman imapita magarcayangantas. 34Nätan runacunaga gaparapäcura, waquinmi jucpita, waquinmi jucpita. Chaynuy jinapäcuptinmi, waranga soldäducuna mandagga mana tantiashachu imata nircayangantas. Chaura soldäduncunataga “Cay runata cacunanchi wayiman pushapäcuy” nirunmi. 35Nä chay cacurcänan wayiman jegana grädaman chrarärirga, Pablotaga jegachipäcura wantuypam. 36Chay chranin runacuna alisca piñasha “Wanuchipäcuy, wanuchipäcuy” nir gapararcayar gatirapäcuptin. 37Nä soldäducuna chay cacurcänan wayiman yaycachinanpag carcayaptinmi chay waranga soldäducunapa mandagninta Pabloga griego rimaychru cay nin: “¿Imalatas rimarcümanchu?” Niptinmi payga nira: “¡Gamga yachranaytag griego rimayta! 38Chaura ¿manachu gamga canqui chay Egiptopita runa, mas naupata runacuna lutanta rurapäcunanpag sucsutag, jinaman chay jäpag pampaman chruscu waranga runa wanuchigcunata jorgog?” 39Niptinmi Pablo cay nira: “Nogaga cä Israel casta runam, wac Cilicia ningan Tarso marcachru näcisham. Chay marcaga alisca alinnin marcam wac Ciliciachrüga. Chauragar rimapayushag cay runacunata”. 40Niptinga “Äri” nirunmi. Chaura Pabloga grädachru shayuyurmi, maquinwan sëñasyarun runacuna upälapäcunanpag. Nä cachracyaruptinga, Pablo rimapara hebreopam cay nir: